**მამუკა სალუქვაძე**

 **ს ი მ ა რ ტ ო ვ ე**

 **(ორნაწილიანი დრამა)**

**მოქმედნი:**

**ელენე - ცოლი**

**ლუკა - ქმარი**

 ფარდა იხსნება. დილაა. ყრუდ ისმის წვიმის ხმა. დარაბის ტიპის ფარდაჩამოფარებული სარკმლიდან ოთახში ზოლებად დაჭერილია სინათლე. საერთო განათება იმდენად მკრთალია, რომ მხოლოდ სილუეტების გარჩევა შეიძლება: მაგიდა, სკამები, ორი სავარძელი, კარადა, წიგნის თაროები, როიალი და ტახტი სცენის სიღრმეში. სიჩუმეს ქალის ხმა არღვევს. ხმა იდუმალია და მოჩურჩულე, თუმცა მკაფიოდ ისმის.

 ქალის ფიქრის ხმა: ნეტავ, რა დროა?! ისევ სძინავს. ეძინოს. მერე რა, გვიან დაიძინა. მე რომ გამეღვიძა, ოთხის ნახევარი იყო და ჯერ კიდევ მუშაობდა, როგორ დაწვა, არ გამიგია. მკვდარივით მეძინა. რა ვნახე? რაღაც ვნახე. ღმერთო, გამახსენე. სადღაც ერთად მივდიოდით. მთები იყო გარშემო. მერე რაღაც სახლში შევედით. სახლი კი არა, სასტუმრო იყო. შიგნით არავინ იყო. არც პატრონი. ფანჯარასთან ვიჯექი, ხის უზურგო სკამზე. შორს, დათოვლილი მწვერვალები მოჩანდა. ნეპალი იყო თუ ბუტანი, რაღაც ეგეთი. მეჩხუბებოდა. რაზე, რაზე?... ვერ ვიხსენებ. მერე წავიდა. ცისფერი ლაბადა ეცვა, შარშან რომ ვიყიდეთ. ფანჯრიდან ვხედავდი, როგორ მიდიოდა. ტყის პირას გაქრა. გამიკვირდა. ვიცოდი, რომ სიზმარი იყო. მაინც გამიკვირდა. საინტერესოა. სახლი შეინძრა და მეგონა, რომ მომეჩვენა. თურმე არ მომჩვენებია. კიდევ რომ შეირყა, მივხვდი, მიწისძვრა იყო. კარადა და წიგნები გადმოიყარა. ძველებური წიგნები, იქაური. საიდან გაჩნდა საბას სურათი მაგიდაზე. ხელი დავავლე და სახლიდან გამოვვარდი. უცებ, რატომღაც დიდი ქალაქის ხალხმრავალ ქუჩაზე მოვხვდი საბასთან ერთად. ლუკას ვეძებდით. მერე ვიღაც ხნიერმა კაცმა წაგვიყვანა ტენდგადახდილი მანქანით. „ბიუიკი“ იყო, თუ „იაგუარი“, თუ რაღაც ეგეთი.... და მერე... მერე არ მახსოვს. ვიპოვნეთ? არა, არ გვიპოვნია... არ მახსოვს. უცნაური სიზმარია, რას უნდა ნიშნავდეს!... როგორ სძინავს. არ გავაღვიძებ. მაგრამ, რომ მთხოვა, გამაღვიძეო?! ეტყობა, საქმე აქვს, ან მუშაობა უნდა. ვნახავ, თუ თერთმეტზე მეტია, გავაღვიძებ. (ტახტზე თეთრზეწარგადაფარებული სხეული შეირხევა. ქალის ძლივს გასარჩევი სილუეტი ფრთხილად გადაიხდის ზეწარს. კიდევ უფრო ფრთხილად დგება. მაგიდასთან მიდის. მაჯის საათს იღებს და სარკმლიდან შემოპარულ ათინათზე ნახულობს დროს). თორმეტი სრულდება? კაი, კაცო, ნამდვილად არ მეგონა. რამდენი საქმე მაქვს. სარეცხიც უნდა მოვასწრო. ხომ არ წვიმს? როგორ მეზარება. წვიმს, მგონი. (მიაყურადებს. მიდის ფანჯარასთან). გავაღვიძებ, აქამდე ცოტას მაინც გამოიძინებდა. (დარაბის ტიპის ფარდას სწევს, შემოდის წვიმიანი დღის სინათლე. ზეწარში გახვეული ახალგაზრდა კაცი, ტახტზე რომ წევს, გვერდს იცვლის, ძილღვიძილშია. ოთახში ზემოთ ჩამოთვლილი საგნების გარდა, როგორც ირკვევა, ტახტის შორიახლოს დგას ჩინურგობელენიანი შირმა. კუთხეში დგას პატარა ძველებური საწერი მაგიდა, საბჭოური საბეჭდი მანქანით. მოგრძო ტაბლაზე გვერდიგვერდ ტელევიზორი და ფირსაკრავი. კედელზე საქართველოს რუკა, სარკე, ორი რეპროდუქია - რენუარის „ქალი მარაოთი“ და ვან გოგის „მზესუმზირები“; დასაკიდი ტელეფონი და კორიდის პლაკატი, რომელსაც უზარმაზარი, წითელი ასოებით აწერია „ლუკა მესხი“. ქალი, რომელიც აქამდე ღამის პერანგით იყო, სკამზე გადაკიდებულ ხალათს მოისხამს).

ელენე - თორმეტია, ლუკა, გაიღვიძე?

ლუკა - (ნამძინარევი ხმით) რომელია?

ელენე - თორმეტი.

ქალის ფიქრის ხმა - ეტყობა, ადრე უნდა გამეღვიძებინა. რა ვუყო, მე თვითონ გამეღვიძა ადრე. ახლა მეჩხუბება.

ლუკა - ხომ გთხოვე, გამაღვიძე-მეთქი, რატომ არ გამაღვიძე?

ელენე - მე თვითონ არ გამეღვიძა.

ლუკა - რაღას მპირდებოდი?

ელენე - რას ვიფიქრებდი, რომ აქამდე მეძინებოდა.

ლუკა - (მოლბება) ძილისგუდა ხარ.

ელენე - შენ?

ლუკა - მე გამთენიისას დავიძინე.

ელენე - კარგად იმუშავე?

ლუკა - არა უშავს.

ელენე - მე შევედი.

ლუკა - არა, ჯერ მე შევალ, სამუშაოდ უნდა დავჯდე.

ელენე - შენ დიდი ხნით შეხვალ, მე საუზმე მაქვს მოსამზადებელი.

ლუკა - კარგი, შედი, ოღონდ, ხალათი გადმომიგდე.

ელენე - (სკამიდან ხალათს იღებს) დაიჭერ?! (უგდებს. ლუკა იჭერს. ქალი ოთახიდან გადის).

ქალის ფიქრის ხმა - ნეტავ, თუ მოდის ცხელი წყალი?... ალბათ, შეწყდა უკვე. ტრაპიც გასაკეთებელი. ისევ არ მოვიდა ხელოსანი. მე არ ვიცი, რა უნდა ვქნა. სამჯერ ვიყავი სახლმმართველობაში. გუშინ მაინც, როგორ ვიფიქრებდი, რომ არ მოვიდოდა. ხვალ არ მუშაობენ. აჰა, ასეც ვიცოდი, რა თქმა უნდა, შეწყდა უკვე. საპონი საყიდელია. შაქარი, ასანთი. კიდევ?... პური გვაქვს. ჰო, სტაფილო თუ არ მექნა, ვინეგრეტს ვერ გავაკეთებ და მარტო შემწვარი ქათამი რა არის. ვეტყვი, ჩავიდეს. მაგრამ, რომ წვიმს?! არ ღირს თქმა. ჯობია, მე ჩავალ. ამ წვიმამაც რომ არ გადაიღო. მესამე დღეა წვიმს. რა მოხდება, სტაფილოს გარეშე გავაკეთებ. სალათაც გვექნება. როგორმე იოლას გავალთ. სადილი კარგი, მაგრამ ახლა?! კვერცხს მოვხარშავ, ხომ უყვარს. კარგი აზრია. „პომიდვრიანი“ ჯობია დანარჩენებს. ესეც თავდება. ხელფასი ზეგ არის. ზეგ ხომ თვრამეტია. უკვე რვა დღე გადამიცდა, რაშეიძლება მიზეზი იყოს? გასაკეთებელი თუ მექნა, ნამდვილად შევიშლები. ცალკე ფული. ისედაც, აგვისტოში ბავშვია გასაყვანი. ცუდია, რომ ზღვაზე ვერ მივდივართ. ისევ სიონში მოგვიწევს, ალბათ. რას გაიხარებს ერთი თვე!... თვითონ, რა თქმა უნდა, არ წამოვა. ნეტავ, ხვდება მანანას?! ალბათ, უკვე ერთი წელია, თუ მეტი არა. დარწმუნებული ვარ, შარშან ზაფხულშიც მოჰყავდა, ჩვენ რომ არ ვიყავით... პირსახოციც გაჭუჭყიანებულია. ესეც გასარეცხია. რა ვუყო, დღესაც დამრჩა სარეცხი.

 (ფიქრის პარალელურად: ლუკა ტახტზე წამოჯდება და ისე იცვამს ხალათს. დგება. ხალათის ჯიბიდან სიგარეტს იღებს და უკიდებს. საწერ მაგიდასთან მიდის. ფურცლებს იღებს. თვალს გადაავლებს. დებს. მიდის წიგნის თაროსთან, წიგნს მოძებნის, ფურცლავს, კითხულობს. წიგნს თაროზე აბრუნებს. საწერ მაგიდასთან ბრუნდება, კალამს პოულობს. ნაწერში რაღაცას ჩაასწორებს. ქაღალდებს კვლავ ხელში აიღებს და კითხვას აგრძელებს. ჩანს, რომ რაღაცით კმაყოფილია, რაღაცით - ისე რა. შემოდის ელენე).

ელენე - შეგიძლია შეხვიდე.

ლუკა - ჰო, ახლავე.

ელენე - რას დალევ, ჩაის თუ ყავას?

ლუკა - ყავას.

ქალის ფიქრის ხმა - მოვხარშო თუ შევწვა პომიდვრით? პომიდვრიანი ერბო კვერცხი კარგია. მეც მიყვარს.

ელენე - სწრაფად გამოდი, მე ერბო კვერცხს ვწვავ პომიდვრით და თუ გაცივდა, აღარაფრის გემო აღარ ექნება.

ლუკა - (ფურცელს თვალს არ სწყვეტს, ისე) როგორ არაფრის გემო აღარ ექნება?! ექნება გაციებული პომიდვრიანი ერბო კვერცხის გემო.

ელენე - თუ მოვხარშო?

ლუკა - მოხარშე.

ელენე - შედი, თუ შედიხარ.

ლუკა - ნუ მიშლი ხელს. (ელენე გადის).

ქალის ფიქრის ხმა - ასე გატაცებით არასოდეს არაფერზე უმუშავია. ეს მეორე პიესაა... არა, მესამე. თუმცა, ის არ ითვლება. არა, რაღაც იმაშიც იყო საინტერესო. როგორ გაყინულა კარაქი. მეორე კარგი იყო. როგორ გაქრა მთელი ჰონორარი, არადა, რა ვიყიდეთ? არაფერი. ლუკას მოვუხარშავ და ჩემთვის შევიწვავ, რაღაც მომინდა. რა ვიყიდეთ? საბეჭდი მანქანა, უბრალოდ, იმაზე აღარ შეიძლებოდა ბეჭვდა. კოსტუმი ლუკასთვის, ჯინსები, ბოტასები და ის, შავი პერანგი, მეორე დღესვე რომ დაწვა სიგარეტით. არაფრის გაფრთხილება არ იცის. მე ორი კაბა, ერთი ზაფხულის და კიდევ რა? მეტი არაფერი. ატასი მანეთი მარტო საბას ტხილამურებს, სამაგრებსა და „ბათინკებს“ დასჭირდა. დანარჩენი?... რა სჭირს ამ ტაფას?! რაღაც უგემური ტაფაა. დედაჩემისგან უნდა წამოვიღო ის თუჯის, კარგი სახმარია. რაც მთავარია, ვალები გავისტუმრეთ. ბაკურიანშიც ხომ ფაქტიურად, იმ ფულით ვიყავით. დანა, დანა სად არის? აგერ. არ ვარგა ეს პომიდორი, როგორ მომატყუა იმ კაცმა, თან მანეთნახევარი მივეცი. ბაზარშიც წასასვლელი ვარ, მაგრამ ზეგამდე რითი? ხომ ნამდვილად თვრამეტია ზეგ? გუშინ თხუთმეტი იყო, ნატოს დაბადების დღე. როგორ ვერ წავედი... დღეს, ესე იგი, თექვსმეტია, ხვალ ჩვიდმეტი. კი, ნამდვილად ზეგ არის თვრამეტი. მაინც, რატომ არ წავედი ნატოსთან. გოგოები, ალბათ, იყვნენ ყველანი. სახლში რომ ვიყავი, ვითომ რა? ლუკა მუშაობდა მთელი საღამო, მგონი, არც კი დამლაპარაკებია. ერთხელ ვუტხარი ტელევიზორში კარგი ფილმია-მეთქი და ისიც მეჩხუბება, რა მეფილმებაო. ეგ იყო და ეგ, მეტი ხმა არ გაუცია. ერთადერთი ყავა მტხოვა. რამდენი პასეანსი გავშალე, ეშმაკმა იცის. არა, უნდა წავსულიყავი, რა ტქმა უნდა, და, საერთოდ, უნდა მივხედო ჩემს თავს, ასე არ შეიძლება. დრო იყო, კინოში მაინც დავყავდი. არარც კი მახსოვს, ბოლოს როდის ვიყავით. ალბათ, ერთი-ორი წლის წინ. თუ მუშაობს, ხომარაფერი არ ახსოვს, თუ არ მუშაობს - ძმაკაცები, სმა, დროსტარება, მე თითქოს არ ვარსებობ. არ ვარსებობ და ნუ ვარსებობ! მე თვითონ მივხედავ ჩემს თავს. საბა რომ არა, არ ვიცი, ალბათ აქამდე დავშორდებოდით. ან, რა აზრი ექნებოდა ერთად ყოფნას? ვიპოვნიდი ვინმეს ისეთს, ვისაც მართლა ვეყვარებოდი და ხელის გულზე მატარებდა. ან, არავისაც არ ვიპოვნიდი, ვიქნებოდი ჩემთვის დედასთან. სადაც მომინდებოდა, წავიდოდი, რასაც მოვინდომებდი, გავაკეთებდი. და, ახლა რა მიშლის ხელს? საბა? ვენაცვალე, როგორ მომენატრა. ნეტავ, რას შვრება. მე მგონი, ეყოფა ამას. არა, იყოს, ჯერ თეფშებს გავიტან... აი, საბას ჭიქა. სამი დღეც და ჩამოვა და წავალთ სიონში, ვიქნებით ერთად. როგორც უნდა, ისე იყოს. უნდა იმუშაოს, უნდა ილოთოს და უნდა იბოზოს. რაში მაინტერესებს. რაც უნდა, ის უქნია...

 (ფიქრის პარალელურად: ლუკა კითხვას ამთავრებს, სიგარეტს ჩააქრობს, საწერ მაგიდას მიუჯდება, საბეჭდ მანქნაში ფურცელს ჩადებს და ბეჭდავს, თან ნაწერში იხედება, ეტყობა, ათეთრებს. ეშლება. ფურცელს ამოიღებს, დაჭმუჭნის, ძირს დააგდებს. ახალს დებს, ბეჭდავს. ისევ ეშლება. „ამის დედაც ვატირეო“, ხმამაღლა ამბობს. ფურცელს ამოიღებს მანქანიდან, დაჭმუჭნის, დააგდებს და რაღაცის ძებნას დაიწყებს. წიგნებითა და ფურცლებით „აფორიაქებულ“ მაგიდას გადაქექავს. ვერ პოულობს. საწერი მაგიდის უჯრებს სათითაოდ დაჩხრიკავს, არც იქ არის და სწორედ იმ წამს, როდესაც ელენე შემოდის ერთიერთმანეთზე ახონხლილი თეფშებით, ჭიქებითა და კოვზებით ხელში, იღრიალებს).

ლუკა - ელენე!

ელენე - რა გაყვირებს?

ლუკა - სად არის ჩემი უბნის წიგნაკი?

ელენე - (გაღიზიანებული, ირონიით) ალბათ, უბეში გაქვს.

ლუკა - აჰ, უბეში მაქვს?!

ელენე - აბა, მე რა ვიცი, რას მეკითხები?

ლუკა - რის უბეში მაქვს, საინტერესოა, ეგება, შარვლის?

ელენე - (საგანგებოდ მშვიდად) შეიძლება.

ლუკა - შარვვლის უბეში მე სხვა რამე მაქვს.

ელენე - არსად დაგეკარგოს.

ლუკა - მერე, შენ რა გეშველება, შე საწყალო?!

ელენე - შენ ხომ არ გაგიჟდი, გამაგებინე?!

ლუკა - წადი შენი...

ელენე - წავალ.

ლუკა - ჰოდა, წადი, გული არ გამიხეთქო.

ელენე - აი, გადაიღებს და წავალ.

ქალის ფიქრის ხმა - მართლა წავალ სადმე, როგორც კი გადაიღებს.

ლუკა - მე წავალ მანამდე. სად ჯანდაბაშია?!

ქალის ფიქრის ხმა - წახვალ და წადი, მეც წავალ. რაში სჭირდება ეს უბნის წიგნაკი? ეტყობა, ვიღაცის ნომერს ეძებს. ვის უნდა დაურეკოს? სად აპირებს წასვლას? რატომ გაიღვიძა ასეთ გუნებაზე? ალბათ, ცუდი სიზმარი ნახა. მერე, მე რას მეჩხუბება, ჩემგან რა უნდა? აკი, უნდა ვიმუშაოო?

 (ფიქრის პარალელურად: ლუკა მიდის ტანსაცმლის კარადასთან და იწყებს ჯიბეების ქექვას. ელენე მაგიდის ორ საპირისპირო მხარეს აწყობს თეფშებს და ჭიქებს. ლუკა წიგნაკს პოულობს. მშვიდდება).

ლუკა - აქ ყოფილა.

ელენე - სად იყო?

ლუკა - კოსტუმის შარვლის ჯიბეში.

ელენე - მერე, ჩემგან რა გინდოდა? რაზე მეჩხუბე?

ლუკა - არ გეჩხუბე, უბრალოდ, გკითხე.

ელენე - და, რაში დაგჭირდა უბნის წიგნაკი ამ დილაუთენია?

ლუკა - ერთი კაცის ტელეფონს ვეძებ.

ელენე - ვინ კაცის?

ლუკა - არ იცნობ შენ (წიგნაკს ფურცლავს). კ, კ, კ...

ელენე - რას კაკანებ/

ლუკა - (ასოს პოულობს) კერესელიძე, კაპანაძე, კიკნაძე, კოტეტიშვილი, კალანდაძე, კალანდაძე გიორგი არ გვინდა. კობეშავიძე, კვარაცხელია, კილაძე, კეკელიძე, კანდელაკი ლადო. აგერ, 22-27-28. ნახე, რა ნომერი ჰქონია?!

ელენე - ლადო კანდელაკი, მხატვარი?

ლუკა - ჰო, შენ რა, ყველას იცნობ?

ქალის ფიქრის ხმა - რაში უნდა სჭირდებოდეს ლადო კანდელკი?!

ელენე - რაში გჭირდება?

ლუკა - საქმე მაქვს.

ელენე - ლადოს მამა კარგი კაცი იყო.

ქალის ფიქრის ხმა - ახლა რომ ვკითხო, რა საქმე აქვს, აყვირდება. ცოტა ხნის მერე ვკითხავ. ეტყობა, ვიღაცას რაღაცას დაპირდა, ლადო ხომ აკადემიაშია. სახლიდან თუ გავიდა, ესე იგი, მორჩა, ხელს გადაყვება. დამბრუნებელი აღარ არის, ვირაცას გადაეყრება, დალევენ და მოვა შუაღმაისას, თუ მოვიდა საერთოდ. მაინც, რამდენს ვუთმენ და რის გამო?... ეტყობა, მიყვარს. მიყვარს, ცხადია.

 (ფიქრის პარალელურად: ელენე სამზარეულოში გადის. ლუკა ტელეფონთან მიდის, ყურმილს აიღებს, როგორც ჩანს, არ მუშაობს. ტელფონს აჩხაკუნებს. სულს უბერავს და ბოლოს დაახეთქებს ყურმილს. ელენეს საუზმე შემოაქვს ლანგრით).

ლუკა - (აღშფოთებული) არა, ეს არ არის ცხოვრება.

ელენე - რა მოხდა?

რა უნდა მომხდარიყო, არ მუშაობს!

ელენე - შეიძლება, ბლოკზეა გადაყვანილი.

ლუკა - მაგათაც ხომ წაიღეს ტვინი, დღე და ღამე ლაპარაკობენ.

ელენე - ყველაფერი მზად არის, მოხვალ? ახლავე ყავასაც შემოვიტან.

ლუკა - მოვდივარ. (მიდის და ჯდება მაგიდასთან).

ელენე - აბაზანაში ხომ არ შესულხარ?

ლუკა - დავუშვათ არა. არ მინდა და არ შევედი.

ელენე - შენ იცი. თუ არ გინდა...

ლუკა - მე როცა მინდა, მაშინ შევალ. თუ, შენ უნდა მასწავლო, რომ, როცა გავიღვიძებ, ტუალეტში უნდა შევიდე, ჯერ სხვა რაღაც უნდა მოვითავო და მერე ხელ-პირი დავიბანო, მერე კბილები უნდა გავიხეხო, გავიმშრალო და მხოლოდ ამის მერე გამოვიდე სასაუზმოდ?

ქალის ფიქრის ხმა - რა დაემართა, მაინც რაზეა ასე გაღიზიანებული?

ლუკა - ეგებ, პირიქით მინდა. ჯერ ვისაუზმო და მერე გავაკეთო დანარჩენი ყველაფერი, ან, საერთოდ არ დავიბანო და არ შევიდე ტუალეტში?

ელენე - რა გინდა რას მეჩხუბები მთელი დილა?

ლუკა - არაფერიც არ მინდა, უბრალოდ, არ შეიძლება ყველაფერში ცხვირის ჩაყოფა.

ელენე - მე არც მიფიქრია შენს ტვალეტში ცხვირი ჩამეყო. (გადის).

ლუკა - (დაადევნებს) ჰოდა, ნუ ჰყოფ.

ქალის ფიქრის ხმა - ჯობია, წავიდეს, თუ სადმე მიდის. ისეთ გუნებაზეა, რომ ნამდვილად ვიჩხუბებთ. მომბეზრდა ამდენი ჩხუბი. სამი დღე იჯდა სახლში და ეტყობა, ამოუვიდა ყელში. მეც ბევრი რამე ამომივიდა. არა, დღესაც თუ ვიცხუბებთ, ავდგები და წავალ დედაჩემთან. გასაღები მაქვს. და წავალ, საერთოდ, თუ წავედი. არ შეაწუხა გული?! თუ რაღაც არ გამოსდის და ვერ მუშაობს, რა ჩემი ბრალია?! მე რითაც შემიძლია, ყველაფრით ვუწყობ ხელს. აბა, გაურეცხე, აბა, საჭმელი გაუკეთე, აბა, ყავა მიართვი. მე ვინ რას მიკეთებს? და, მაინც უკმაყოფილოა. ყოველთვის მძიმე ხასიათი ჰქონდა, მაგრამ ამ ბოლო დროს აუტანელი გახდა. მეც დავირალე, აღარ შემიძლია მეტი.

 (ფიქრის პარალელურად ლუკა ელენეს არ ელოდება, პურის თხელ ნაჭერზე კარაქს წაუსვამს, შვეიცარიულ ყველს დაადებს და იწყებს ჭამას. ელენე ბრუნდება. მოზრდილი ჯეზვეთი მოაქვს ყავა, დაუსხამს, თავისთვისაც დაისხამს და კერძს გადაიღებს).

ლუკა - (მოლბება. გაბრაზებულ ცოლს შეხედავს და გაუღიმებს) ელ, ნუ მიბრაზდები, ხომ იცი, რომ მიყვარხარ.

ქალის ფიქრის ხმა - არა ვარ დარწმუნებული.

ელენე - არ ვიცი.

ქალის ფიქრის ხმა - თუ ამას სიყვარული ჰქვია...

ლუკა - შე სულელო.

ელენე - ჰო, სულელი ვარ.

ქალის ფიქრის ხმა - ეგებ, მართლა სულელი ვგონივარ?

ლუკა - უბრალოდ, ცუდ გუნებაზე ვარ, მუშაობა მინდოდა და ვერ ვმუშაობ.

ელენე - რატომ?

ლუკა - არ ვიცი, მე მგონი, გადავიღალე.

ელენე - დაისვენე მაშინ, დორებით გადადე და მერე გააგრძელე.

ლუკა - მინდა, რომ მალე დავამთავრო. მერე გადავდებ და ცოტა ხნის შემდეგ ისევ დავუბრუნდები?

ელენე - მაგრამ, თუ ვერ მუშაობ?

ლუკა - უნდა ვიმუშაო, როგორმე უნდა მოიყვანო, როდესაც არ მოდის. გუშინ დილითაც მეგონა, რომ ვერაფერს გავაკეთებდი, მაგრამ საკმაოდ კარგად ვიმუშავე მერე. საღამოსკენ მოვიდა.

ელენე - ბევრი დაწერე?

ლუკა - ისე რა, მთავარია ეს არ არის.

ელენე - რა თქმა უნდა.

ლუკა - მოხარშულია?

ელენე - არა, უმია.

ლუკა - მაგრად არის?

ელენე - ჰო. შენ ხომ გიყვარს?

ლუკა - ვნახოთ, თუ მაგრად არის, მაგრად დატრიალდება. (კვერცხს აიღებს და მაგიდაზე დააბზრიალებს) კარგია. (კვერცხს მაღლა ააგდებს).

ელენე - ვინ გასწავლა ეს სისულელე, ჭერზე კვერცხის გატეხვა. შეხედე, მთელი ჭერი ლაქებშია. (აახედებს).

ლუკა - ჰო, კარგი, მართალი ხარ, სისულელეა. (კვერცხს მაგიდაზე დაჩეჩქვავს, გაფცქვნის და ჭამს).

ელენე - რა ადგილასა ხარ?

ლუკა - სად?

ელენე - პიესაში.

ლუკა - როგორ გითხრა, შენ ხომ არ იცი, რასაც ვწერ?

ელენე - მართალია. ვიცი, რომ „სიმარტოვე“ ჰქვია, მეტი არაფერი. მე მაგას არ გეკითხები, ის კი არ მაინტერესებს, რომელ ეპიზოდზე მუსაობ, სხვა რამე გკიტხე, სად ხარ, თავში, შუაში, თუ ბოლოში?

ლუკა - არ ვიცი

ელენე - არ იცი, თავში ხარ თუ ბოლოში?

ლუკა - არა. უთავბოლო პიესაა.

ელენე - და, რაზეა, მაინც?

ლუკა - სიმარტოვეზე.

ქალის ფიქრის ხმა - არ გამაგიჟო, ეგ ხომ მეც ვიცი.

ლუკა - მე წავედი.

ელენე - სად?

ლუკა - სამუშაოდ.

ელენე - კარგად იყავი.

ლუკა - აბა, ბედნიერად.

ელენე - ყავას არ სვამ?

ლუკა - იქ დავლევ. (ფინჯანს აიღებს და საწერ მაგიდასთან მიდის).

ქალის ფიქრის ხმა - გემრიელია. ხვალ ისევ სამსახური. რა შემოიღეს ეს ტაბელი, ნამდვილად უაზრობაა, დილის ცხრა საათზე მისვლა და ჟურნალში ხელის მოწერა. ვითომ, ათზე რომ მიხვიდე, რა დაშავდება... ვინმე რამეს მაინც აკეთებდეს. ან, როგორ გააკეთებს, ექვსი კაცი ვართ ოთახში. სულ ვირაც შემოდის, ვიღაც გადის. არის მთელი დღე ყავის სმა, ჭორაობა, კამათი და, თუ ვინმე რამეს აკეთებს, აკეთებს სახლში. ვითომ, რა დაშავდება, ჩვენ ჩვენს თემებზე რომ სახლში ვიმუშაოთ და თვის ბოლოს წარვადგინოთ. აი, ვინც არ წარადგენს, იმას მოთხოვონ პასუხი. ერთის მხრივ, კი საშინელებაა სულ სახლში ჯდომა, ხომ გავგიჟდი. სამსახურიც რომ არ იყოს, ესე იგი, ამ ოთხ კედელში უნდა ვიყო გამოკეტილი. არა, ისევ ასე ჯობია. სამსახურში ხალხს მაინც ვნახულობ. თანაც, მთელი დღე იქ ხომ არა ვარ, ხან სადღაც გავდივარ, ხან სადღაც გამოვდივარ. როგორი ტკბილი გამომსვლია. ეტყობა, ჯერ არ დაულევია, თორემ იჩხუბებდა. ამ ბოლო დროს ყველაფერზე ჩხუბობს. არ ვიცი, რითი დამთავრდება ეს ჩვენი გაუთავებელი კინკლაობა. რაღაც გაიბზარა, მაგრამ როდის? შარშან? შარშანწინ? მე მგონი, მაშინ, მანანა რომ გაჩნდა. მანანას რას ვერჩი, მანანა არა, ვიღაც სხვა იქნებოდა, რა მნიშვნელობა აქვს.

 (ფიქრის პარალელურად: ელენე კერძის ჭამას ამტავრებს. ბუტერბროდს იკეთებს და ყავას მიაყოლებს. ლუკა ფინჯანს საწერ მაგიდაზე დგამს, საბეჭდ მანქანაში ფურცელს დებს, ჯდება და იწყებს ბეჭვდას. ორ წინადადებას დაბეჭდავს. დგება დაფიქრებული, დადის წინ და უკან, საწერ მაგიდასა და შირმას შორის. სიგარეტს უკიდებს, ისევ მაგიდასთან ჯდება და ერთი სულის მოთქმით ბეჭდავს სამხაზიან აბზაცს. დაბეჭდილს ყურადღებით წაიკითხავს, თავს უკმაყოფილოდ გააქნევს, „არა, არ ვარგაო“, დასძენს ხმამაღლა და ყავას მოსვამს).

ლუკა - ყავაა, თუ სიროფი?! ასეთი ყავა ბებიაშენ ელოს დაალევინე სიონში!

ელენე - მართალია, მეტი შაქარი მომივიდა. ახალს მოგიდუღებ ახლავე.

ლუკა - ეს წაიღე აქედან და უფრო დიდ ჭიქაში გამიკეთე.

ელენე - ახლავე, ჯერ მაგიდას ავალაგებ.

ლუკა - არა, ჯერ ეს წაიღე და ყავა მომიდუღე, მაგიდას მერეც აალაგებ, ხომ არ გაიქცევა.

ელენე - შეიძლება გაიქცეს, ფეხებიცა აქვს...

ლუკა - როგორ გეტყობა, რომ „მოი დოდირზე“ ხარ გაზრდილი, მაგარი ფანტაზია გაქვს, უშუალო.

ელენე - ვითომ, რითია ცუდი ჩუკოვსკი?

ლუკა - მე არ მითქვამს, რომ ცუდია

ელენე - (იქედნურად) შენ ხომ შექსპირზე გაიზარდე.

ლუკა - შექსპირზე არა, „ვეფხისტყაოსანზე“.

ელენე - „ვეფხისტყაოსანზე“ მეც გავიზარდე.

ლუკა - არა, შენ სკოლაში რომ გასწავლიდნენ, იქიდან იცი. თავიდან ბოლომდე არც გექნება წაკითხული.

ელენე - საწყალი, ეგებ, ჩემზე ნაკიტხი გგონია თავი?

ლუკა - არა, რა თქმა უნდა, „ინოსტრაკის“ სიშტერეებით არა მაქვს ტვინი გამოტენილი შენსავით.

ელენე - მხოლოდ ჰომეროსის და გოეთეს კითხვა არ კმარა, მით უმეტეს, მწერლისთვის.

ლუკა - შენ მე ნუ მასწავლი, მწერლისთვის რა კმარა და რა არ კმარა. მე, რაც წასაკითხია, ყველაფერი მაქვს წაკითხული.

ელენე - თანამედროვე ლიტერატურაც უნდა იკითხოს კაცმა, რომელსაც პრეტენზია აქვს...

ლუკა - როგორმე თანამედროვე ლიტერატურასაც ვიცნობ შენზე კარგად. რაც ღირებულია, რა თქმა უნდა. ყველაფრის კითხვის დრო მე არა მაქვს.

ელენე - შენ თუ დრო არა გაქვს.

ლუკა - ეს შენ გგონია, რომ, ვქეიფობ, ის დრო დაკარგულია.

ელენე - „რომ, რომ“ მაგარი ქართულია. ჩაიწერე, პიესაში გამოგადგება.

ლუკა - ჩავიწერ აუცილებლად.

ქალის ფიქრის ხმა - მართლა იწერს. მე მგონი, ვერ არის ჭკუაზე. „რომ, რომ“ გადასარევი მიგნებაა. ეტყობა, რაღაც სიგიჯეს წერს. მე მეუბნება, გაუნათლებელი ხარო, თვითონ? ერთი წელია, ბიბლიის მეტი წიგნი არ აუღია ხელში. ბიბლია და საქართველოს ისტორია, ივანე ჯავახიშვილი. აი, მთელი მაგის ბაგაჟი. ან, ის პიესა როგორ დაწერა, საინტერესოა. უბრალოდ, ძალიან ნიჭიერია და ნიჭით ქაჩავს.

 (ფიქრის პარალელურად: ელენე ნასაუზმევ ჭურჭელს ტაფაში დებს. ლუკა იღებს ბლოკნოტს და იწერს. თან ხმამაღლა იმეორებს ნაცნობ ფრაზას: „შენ გგონია, რომ, რომ ვქეიფობ, ის დრო დაკარგულია?“)

ლუკა - მშვენიერია.

ელენე - გადასარევი.

ლუკა - შენ რა გესმის.

ელენე - (ირონიულად) ჰო, მე არაფერი.

ლუკა - (გაღიზიანებული) აი, რა გესმის, გამაგებინე?! მთავარი კითხვა კი არ არის. გეთანხმები, კითხულობ, მაგრამ, მთავარია, რასაც კითხულობ, აზრი გამოგქონდეს ყოველი წინადადებიდან. შენ შინაარსის მეტს ხომ ვერაფერს იგებ.

ელენე - შინაარსსაც ვერ ვიგებ. (მწარედ ეცინება)

ლუკა - ჰო, ნუ გეცინება, კითხვას ცოდნა უნდა.

ელენე - ესე იგი, წერა-კითხვის უცოდინარი ვარ, როგორც შენ ამბობ.

ლუკა - ხარ, რა თქმა უნდა, იმიტომ, რომ არავინ არ გასწავლა და შენ თვითონ ვერ ისწავლე.

ელენე - როგორ არ მასწავლეს, მასწავლეს სკოლაში წერა-კითხვაც და არითმეტიკაც.

ლუკა - რა გასწავლეს? არითმეტიკა? და შენ იცი გამრავლების ტაბულა?

ელენე - (ირონიულად) არა, რა თქმა უნდა.

ლუკა - აბა, რამდენია ცხრაჯერ ექვსი? (ელენეს ეცინება). ჰო, მიპასუხე.

ელენე - ორმოცდათექვსმეტი.

ლუკა - და რვაჯერ შვიდი?

ელენე - (დარწმუნებული სახით და დამაჯერებელი ტონით) რვაჯერ შვიდიც ორმოცდათექვსმეტია.

ლუკა - ყოჩაღ! ასე იცი ყველაფერი.

ქალის ფიქრის ხმა - მე მგონი, ცხრაჯერ ექვსი ორმოცდათოთხმეტია.

ელენე - არა, ცხრაჯერ ექვსი ორმოცდათოთხმეტია.

ლუკა - ყოჩაღ! ასე იცი ყველაფერი.

ქალის ფიქრის ხმა - მე მგონი, ცხრაჯერ ექვსი ორმოცდათოთხმეტია.

ელენე - არა, ცხრაჯერ ექვსი ორმოცდათოთხმეტია.

ლუკა - ეტყობა, მიმატებით დათვალე. ცხრას მიუმატე ცხრა ექვსჯერ, არა?

ელენე - ჰო, ჰო, გაიხარე, შემეშალა.

ლუკა - და ორჯერ ორი რამდენია?

ელენე - ექვსი.

ლუკა - (უკმეხად) მიდი, მიდი, ყავა მომიდუღე და ეს წაიღე აქედან.

ელენე - (გაბრაზებული) მე გითხარი, რომ ჯერ მაგიდას ავალაგებ-მეთქი.

ლუკა - მე კი გითხარი, რომ ჯერ ყავა მომიდუღე-მეთქი. მაგიდა არ გაიქცევა და შენ მითხარი, რომ მაგიდას ფეხები აქვს და მე გითხარი, რომ შენ სულელი პატარა გოგო ხარ. (გაუღიმებს, ცდილობს დაძაბულობის განმუხტვას).

ელენე - მე არა ვარ არც სულელი და არც პატარა გოგო.

ლუკა - მართალია, პატარა არა ხარ. პატარა რომ იყავი, ალბათ, ნაკლებად სულელი იქნებოდი.

ელენე - რა უნდა გელაპარაკო, იდიოტიც ხარ. (ტაფას იღებს. გასვლას დააპირებს).

ლუკა - აბა „იდიოტი“ ვინ დაწერა?

ელენე - დანიელ ჭონქაძემ. რა იდიოტი ხარ მართლა.

ლუკა - კარგი ნუ ბრაზდები, გეხუმრები.

ელენე - მე არ გეხუმრები.

ლუკა - და, რას მეუბნები, რომ იდიოტიც ვარ? (ბრაზდება).

ელენე - დიახ.

ლუკა - მერე, რა გინდა იდიოტთან?

ელენე - არც არაფერი.

ლუკა - ჰოდა, წადი!

ელენე - წვიმა გადაიღებს და წავალ. საერთოდ წავალ. კიდევ კარგი, გასაღები დამიტოვა დედაჩემმა.

ლუკა - ხავერა გქონია.

ელენე - ჩემი სახლი ხავერა არ არის. ხავერა შენ გექნება და შეგიძლია მოიყვანო ქალები.

ლუკა - მსუბუქი ყოფაქცევის?

ელენე - ჰო, მსუბუქი ყოფაქცევის.

ლუკა - ბოზები?

ელენე - დიახ, ბატონო, ბოზები.

ლუკა - მაინც, მსუბუქი, თუ ქვემსუბუქი ყოფაქცევის?

ელენე - შენ კი არა, მე ვარ იდიოტი. (ტაფას მაგიდაზე დაახეთქებს და გარდერობისკენ მიდის).

ლუკა - რა ნაცნობია ეს ყველაფერი.

ქალის ფიქრის ხმა - იდიოტი, კრეტინი, დეგენერატი. მართლა რა გინდა აქ! ჩავალაგებ ჩემსას ყველაფერს და წავალ. წვიმდეს, მაგის დედაც ვატირე. მე ამ სახლში გამჩერებელი აღარა ვარ. წავალ, ოღონდ, ისე არა, როგორც ამას წინათ წავედი ბავშვთან ერთად და დავბრუნდი, მოვიდა თვითონ და წამოგვიყვანა. ახლა, რომ მეხვეწოს, აღარ დავბრუნდები. თავში ქვა უხლია. ეტყობა, უნდა, რომ წავიდე. აბა, რატომ იქცევა ასე. მიზნად აქვს დასახული, რომ წავიდე. ხომ მიაღწია კიდეც. სად არის ის შავი ჟაკეტი?... არაფერი არ უნდა დამავიწყდეს, რომ აღარ ვიყო მოსასვლელი ამ სახლში. არადა, როგორ მიყვარდა აქაურობა ერთ დროს! არ ვიცი, შეიძლება, ახლაც მიყვარს... ალბათ, დრო რომ გავა, მომენატრება კიდეც. მაგას რა მნიშვნელობა აქვს. უნდა წავიდე, რადგან გადავწყვიტე. გასაგებია, რომ არ ვუყვარვარ. როცა უყვართ, ასე არ იქცევიან. საბას რა ეშველება?... არა უშავს, გაიზრდება ცემსავით უმამოდ. საერთოდ არ ვანახებ. ან, რაში სჭირდება. ვიდრე ერთად ვიყავით, რას უკეთებდა? კვირაში ერთხელ თუ გაასეირნებდა, ისიც იმიტომ, რომ საკუთარი სურვილი დაეკმაყოფილებინა. არა, ყველაფერს გავაკეთებ იმისთვის, რომ არ ვანახო. მაგრამ, არ არის ეგეთი კანონი. ყველაფერი ამ ერთ ჩემოდანში არ ჩაეტევა. არ ვანახებ და ხომ გამწარდება. ძალიანაც კარგი. თავს ვიტყუებ, ალბათ, მაინც ვერ მოვიქცევი ასე. (ფიქრის პარალელურად: ელენე ისტერიულად ალაგებს ჩემოდანს. ლუკა გამქირდავი სახით უყურებს ერთხანს. მერე დგება, გადის და ცოტა ხანში ბრუნდება კბილის ჯაგრისით, სასაპნით, ლოსიონით, დეზოდორებით და შამპუნებით დახუნძლული. ტახტზე დაუყრის).

ელენე - გმადლობ.

ლუკა - არაფრის. რამე არ დაგრჩეს.

ელენე - არაფერი არ დამრჩება.

ლუკა - არც მოგონებები?

ელენე - კარგი არა.

ლუკა - ესე იგი, კარგი არაფერი არ გაგონდება?

ქალის ფიქრის ხმა - კარგი?... ბევრი რამე იყო კარგი. თუნდაც, შარშან, ბათუმი, ბულვარი, მაგნოლიები, სამივე ერთად ვიყავით. მართლაც ძალიან კარგი იყო. ნუთუ, აღარასოდეს აღარ განმეორდება ისეთი დღეები?...

ლუკა - სულ არაფერი?

ელენე - არა.

ლუკა - კარგად გაიხსენე.

ელენე - ვერ ვიხსენებ.

ლუკა - ბათუმი? ინტურისტი? საღამოები? არ იყო კარგი?

ელენე - არ ვიცი. (ჩალაგებას განაგრძობს).

ლუკა - მორჩი ამ სისულელეს! (ხელს დაუჭერს).

ელენე - რა გინდა, ლუკა, გამაგებინე? ხომ გინდა, რომ წავიდე?

ლუკა - შენ როგორ გგონია?

ელენე - მე მგონია, რომ გინა და ყველაფერი გააკეთე ამისთვის.

ლუკა - შენ თვითონ გინდა?

ელენე - მაგას რა მნიშვნელობა აქვს?

ლუკა - მაინც?

ელენე - არ ვიცი.

ლუკა - მე ვიცი. არ გინდა.

ელენე - დაუშვათ, არ მინდა. მაგას რა მნიშვნელობა აქვს. შენ ხომ გინდა?

ლუკა - შენ როგორ გგონია?

ელენე - თავიდან დავიწყოთ?

ლუკა - დავიწყოთ. ყველაფერი თავიდან დავიწყოთ.

ელენე - დარწმუნებული ხარ, რომ გინდა?

ლუკა - გვინდა.

ელენე - რომ აღარ გიყვარვარ?

ლუკა - მიყვარხარ. შენ?

ელენე - შენ როგორ გგონია?

ლუკა - რა, თავიდან დავიწყოთ?

ელენე - დავიწყოთ. ოღონდ, მოდი, ყველაფერი შევცვალოთ.

ლუკა - მოდი... და, საიდან დავიწყოთ?

ელენე - თავიდან.

ლუკა - საწოლიდან?

ელენე - რა?

ლუკა - თავიდან ხომ ყველაფერი საწოლიდან იწყება?

ელენე - ჩვენ რომ არა გვაქვს საწოლი?

ლუკა - ტახტი გვაქვს.

ელენე - (გამომცდელად, მრავლისმთქმელი ღიმილით) მერე, რა ვქნათ?

ლუკა - ეს ტახტი იმ კუთხეში დავდგათ.

ელენე - საწერი მაგიდა?

ლუკა - საწერი მაგიდა კარადის ადგილას.

ელენე - კარადა?

ლუკა - კარადა იქ, კარადის ადგილას.

ელენე - კარადა?

ლუკა - კარადა იქ, სადაც ტახტი დგას.

ელენე - (წარმოიდგენს) შეიძლება.

ლუკა - მოიცა... (ფირსაკრავისკენ მიდის).

ქალის ფიქრის ხმა - ახლა ქროსბის დადგამს. დადგამს თუ დადებს, რა მნიშვნელობა აქვს. მოსკოვში ვიყიდეთ. მაშინ ჯერ კიდევ არ ვიყავი ცოლი. სულ სამი ნორმალური ფილმი ვნახეთ ფესტივალზე. ლუკა დარჩა. მე გამოვფრინდი. ექვსი საათი ვიფრინეთ უამინდობის გამო. ერთი საათი მინვოდში ვიჯექით. როგორ გავწვალდი. (ფიქრის პარალელურად - ლუკა ბინკ ქროსბის ფირფიტის ერთ-ერთ გვერდზე ბოლო სიმღერას დებს).

ლუკა - მომეხმარები?

ელენე - აბა, რას ვიზამ?!

ლუკა - მაშინ, ჯერ მაგიდა გადავდგათ, რომ ტახტი წამოვიღოთ. (საწერ მაგიდას აქეთ-იქით მოკიდებენ ხელს და ოთახის შუაგულში გადადგამენ).

ქალის ფიქრის ხმა - ეგებ, მართლა შეიცვალოს ყველაფერი. რაც იყო, ის რა თქმა უნდა, აღარ იქნება. ეგებ, უკეთესი იყოს, რა იცი. ნუთუ, ისევ ისე ვეყვარები? არა მჯერა. შეუძლებელია. არა, ყველაფერი ხდება. რვა წელი კი არა, შეიძლება მთელი ცხოვრება იცხოვრონ ადამიანებმა ერთად და ბოლოს აღმოაჩინონ ერთმანეთი და თავიდან შეუყვარდეთ.

ლუკა - არ უნდა აწევა. ტახტს გამოვაგორებ. შენ სხვა რამეში მომეხმარე. გეტყვი, როცა დამჭირდები. (ტახტს გააგორებს).

ქალის ფიქრის ხმა - კარადას აქ რომ დავდგამთ, სურათი დაიფარება. სადმე სხვაგან უნდა დაიკიდოს. სად ჯობია?... ეგებ, საწერი მაგიდის თავზე.

ელენე - ლუკა, ვიდრე კარადას გამოვწევდეთ, რენუარია მოსახსნელი.

ლუკა - ვიცი.

ელენე - კარადა მძიმეა, გინდა გამოვიღებ ტანსაცმელს?

ლუკა - არა, ტანსაცმელს რა წონა უნდა ჰქონდეს (სურათს ხსნის და საწერ მაგიდაზე დებს).

ელენე - ძველები რომ იტყოდნენ, ძალა ერთობაშია? ერთად მძიმე იქნება.

ლუკა - ვინ ძველები/ „საბაკა“, „ჩორნა“ და ბიჭები?

ელენე - ეტყობა, მაგიტომ არიან სულ ერთად და ყრიან ჩვენი ქუჩის კუთხეში.

ლუკა - ჰო, მაგათი ძალაც ერთობაშია. ცალ-ცალკე რომელი რისი მაქნისია.

ქალის ფიქრის ხმა - უსაქმურები. იმ დღეს როგორ გამომხედა ერთ-ერთმა, მინდოდა მელეწა. ლუკამ რომ იცოდეს, დაუნგრევდა ცხვირ-პირს. თანაც იცის, რომ ლუკას ცოლი ვარ. ისე, ეგეთზე ახია ერთი კარგი ცემა. ტანსაცმლიანად მძიმე იქნება, ვერ მოვერევით.

ელენე - მაინც გამოვიღებ...

ლუკა - ხომ გიტხარი, არ არის საჭირო. ის ძალაა ერთობაში, წონა კი არა. თუ ვერ არჩევ ძალას და წონას? ეტყობა, ფიზიკაც არ გისწავლია. ძალა არის, F , წონა კი - B. (კარადას დაეჭიდება, ვერ დაძრავს).

ელენე - ესე იგი, შენ F გაკლია.

ლუკა - მე ხომ არ გეუბნები, რომ შენ B მოგემატა?

ელენე - მართალია, გავსუქდი. ხვალიდან დიეტაზე ვჯდები. მოიცა, მოგეხმარები.

ლუკა - არ მინდა.

ელენე - (მიდის მისახმარებლად და კარადას წინიდან დაეჭიდება). ორი მაინც მეტია, ვიდრე ერთი.

ლუკა - ხელს მიშლი, ელ.

ელენე - წავიდე?

ლუკა - საერთოდ? (კარადას დაძრავს და ოტახის შუაგულამდე მოაცურებს რის ვაი-ვაგლახით).

ელენე - გინდა?

ლუკა - თუ მიდიხარ, მაშინ რას მადგმევინებ ამ კარადას?

ელენე - დაანებე თავი. (სიმღერა მთავრდება და ფირსაკრავი თავისით ჩერდება).

ლუკა - ახლა რაღა დროსია. ასე დავტოვო შუა ოტახში?

ელენე - დატოვე რა, მე თუ წავედი, ამ სახლში მაინც ისეთი არეულობა იქნება რომ...

ლუკა - შენ ნუ ღელავ, ვიშოვი დამლაგებელს.

ელენე - მე გამოგიგზავნი, ჩვენს ინსტიტუტშია, დეიდა მარო.

ლუკა - (წაიმღერებს „ჩუჩუს“ მელოდიას) დეიდა მარო... (და სტვენით აგრძელებს უსმენოდ გლენ მილერის ცნობილ სიმღერას „მზიური ველის სერენადიდან“).

ქალის ფიქრის ხმა - რა გენიალური ფილმია „მზიური ველის სერენადა“. ალბათ, ასჯერ მაინც ნანახი და კიდევ ვნახავდი სიამოვნებით.

ლუკა - მოდი, ჯერ მაგიდა გადავდგათ, ხელი რომ არ შემიშალოს და მერე კარადას მივაცურებ.

ელენე - მართალია, ეგრე ჯობია... (მაგიდას კარადის ადგილას დგამენ) აქ რომ დავკიდოთ სურათი?

ლუკა - არა, აქ „მზესუმზირებს“ დავკიდებ და ეს გადავკიდოთ ვნ გოგის ადგილას.

ქალის ფიქრის ხმა - ვითომ?... არა მგონია, ივარგოს. „მზესუმზირები“ კი მოუხდება საწერ მაგიდას, მაგრამ რენუარი იქ, არ ვიცი, როგორი იქნება.

ელენე - მოდი, აბა, ვნახოთ.

ლუკა - ჯერ კარადას მივწევ.

ელენე - როგორც გინდა. (ლუკა მთელი ძალით მიაწვება. დაძრავს).

ქალის ფიქრის ხმა - მაიინც ფორმაშია. ორი წელია არ განძრეულა. ადრე ტენისს მაინც თამაშობდა. ერთი პერიოდი ცურვაზეც დადიოდა. მერე ყველაფერს ერთად დაანება თავი. რასაც ეს ეწევა და სვამს... არა, კიდევ კარგ ფორმაშია. ერთი კვირაა ერთად არ ვყოფილვართ. ბოლოს რომ ვიყავით, მაშინ ნასვამი იყო. ეტყობა, მართალია, რომ მამაკაცის პიკი სადღაც ოცდათხუთმეტ წელზე მოდის. ჩემი ბავშვობის შირმა. როგორ მიყვარს. ერთადერთი, რაც დედაჩემის სახლიდან წამოვიღე. ტახტი რომ იდგა, მაშინ კიდევ არა უშავდა. ახლა რაღაც ძალიან უაზროდ დგას. არა, სხვა ადგილი უნდა მოვძებნო. ეგებ, საწერ მაგიდასთან და პატარა ოთახივით იქნება, სრულიად გამოყოფილი. იჯდება და იმუშავებს, არც არავინ შეუშლის ხელს. ისედაც ვინ უშლის. საბა თუ აქ არის, ეზოშია, ან მეცადინეობს. შაბათ-კვირას დედაჩემთან არის. მე მგონი, მოეწონება აზრი. (ფიქრის პარალელურად - ელენე იატაკზე დაყრილ ფურცლებს იღებს. ლუკა კარადას კედელთან დგამს. კედელში ლურსმანს ჩააჭედებს და საშვალო ზომის მრგვალ სარკეს დაკიდებს).

ელენე - ლუკა, იცი, რას ვფიქრობ?!

ლუკა - არა.

ელენე - მე მგონი, ცუდი არ იქნება.

ლუკა - შეიძლება, არც იყოს ცუდი.

ელენე - რა?

ლუკა - რასაც ფქირობ.

ელენე - სერიოზულად მომისმინე.

ლუკა - სერიოზულად გისმენ.

ელენე - საწერ მაგიდასთან რომ დავდგათ შირმა გაშლილად? პატარა ოთახივით იქნება. შენ შენთვის იჯექი და იმუშავე. სრულიად გამოყოფილი იქნები.

ლუკა - საერთოდ წავალ, თუ გინდა.

ელენე - მე სერიოზულად გეუბნევი.

ლუკა - მეც.

ელენე - არა, მართლა ხომ კარგი იქნება?

ლუკა - არის მაგაში რაღაც. აბა, ვნახოთ (შირმას კეცავს. მიაქვს საწერ მაგიდასთან. შლის და ბოლო კარით კუთხეს აკეთებს). ასე, არა?

ელენე - ჰო.

ლუკა - ვა, მართლა კარგია.

ქალის ფიქრის ხმა - მეც უფრო თავისუფლად ვიმოძრავებ აქეთ. სულ იმაზე არ ვიფიქრებ, რომ ხელი არ შეეშალოს, ყურადღება არ გაეფანტოს. რამდენჯერ შემოვსულვარ და ვმჯდარვარ სამზარეულოში, თუმცა, უამრავი საქმე მქონია. ახლა თავისუფლად შემოვალ და გავალ.

ლუკა - რას ვფიქრობ, იცი?

ელენე - არა.

ლუკა - ეგ თამაში ჩემი მოგონილია.

ელენე - ფეხბურთი რადგან ინგლისელებმა მოიგონეს, ესე იგი, სხვებმა არ უნდა ითამაშონ?

ლუკა - ეს წიგნის თაროები, რა მოხდება, რომ აქეთ დავდგათ, შენ როგორ გგონია?

ელენე - რა ვიცი, შეიძლება.

ლუკა - ოღონდ, უნდა მომეხმარო.

ელენე - წიგნები გამოვიღო?

ლუკა - არა, რად უნდა, ორნი მოვერევით. შენ ხომ არ გაგიჭირდება. ფეხმძიმედ ხომ არა ხარ?

ელენე - არ ვიცი.

ლუკა - რაა? ეგრევე გადავხტები.

ელენე - (ნახევრად ხუმრობით) ვითომ, რა მოხდება, რომ გავაჩინოთ?!

ლუკა - აი, მაშინ კი ნამდვილად წავალ.

ელენე - მერე, იცი, ორ ბავშვზე რამდენია ალიმენტი?

ლუკა - რა ორ ბავშვზე, შენ ხომ არ გაგიჟდი?

ელენე - ნუ გაგისკდა გული. გეხუმრები.

ლუკა - მოდი, გადმოვიღოთ.

ელენე - (მიდის. ზედა თაროს გადმოიღებენ) საკმაოდ მძიმე ყოფილა.

ლუკა - საერთოდ, მძიმეა ცხოვრება.

ელენე - უსიყვარულოდ ძალიან.

ლუკა - „მაგრამ სულ სხვაა სიყვარული უკანასკნელი“.

ელენე - აქ დავდგათ?

ლუკა - ჰო, აი, აქ.

ქალის ფიქრის ხმა - მართლა რა ლექსია. საოცარი. და, საერთოდ, რამხელა პოეტია გალაქტიონი.

ელენე - ხომ ყველაზე კარგი ლექსია?

ლუკა - „უსიყვარულოდ“?

ელენე - ჰო.

ლუკა - რა ვიცი, ძნელია ასე თქმა. ვითომ, ის რითია ნაკლები: „არის გზა, არის უცხო თამაში და შენ მიდიხარ მარტო, სულ მარტო“?

ელენე - ეგეც შედევრია.

ქალის ფიქრის ხმა - საერთოდ, რომელი არ არის შედევრი. „ლურჯა ცხენები“ თუ „ეფემერები“? ერთი ერთმანეთზე უკეთესია ყველა. ეგ როგორ გამოვა, ზედა თარო ხომ ქვევით მოექცევა?

ელენე - ახლა ქვედა თარო ხომ ზემოთ მოხვდება?

ლუკა - არაფერიც არ მოხვდება.

ელენე - როგორ არ მოხვდება...

ლუკა - მოხვდეს, მერე რა დაშავდება?!

ქალის ფიქრის ხმა - ერთადერთი შუა თარო იქნება ისევ შუაში. (დგამენ მეორე თაროსაც). ეს იტალიური ლექსიკონი არაფერში არ გამომადგება. როდის მოვა ოქტომბერი, რა იქნება იტალია?! ზღაპარი. აი, ვენეციაში რომ ორი დღე ვართ, ეგ არის ცუდი. ცოტა მაინც რომ ვიცოდე ენა... ხომ არსებობს ორთვიანი კურსები? ერთი, უნდა გავიგო. საბა დედასთან იქნება მთელი ორი კვირა. ლუკა სკოლიდან თუ გამოიყვანს, ეგეც საქმეა. რა თქმა უნდა, გამოიყვანს, არაფერი არ მოუვა. მე კარგი, არაფერს მიკეთებს, ბაზარში ეგ არ დადის და საერთოდ, ყველა მოვალეობა მოხსნილი აქვს. ფაქტიურად, ყველაფრის კეთება მე მიხდება მარტოს. ჰო, სიმარტოვეა ეს, აბა, რა არის. საინტერესოა, თავის თავზე ხომ არ წერს პიესას, ან, ეგებ, ჩემზე. (მესამე თაროს მოუხერხებლად იღებენ და წიგნები გადმოიყრება). ფრთხილად!

ლუკა - ფრთხილად!

ელენე - არა უშავს, ავიღებ მერე.

ლუკა - ჰმ, რა საინტერესოა.

ელენე - რა არის საინტერესო?

ლუკა - უცნაური რამეა სიზმარი.

ელენე - რაზე ამბობ?

ლუკა - წუხელ მესიზმრა, თითქოს რაღაც მთიან სოფელში ვიყავით პატარა სასტუმროში. ქოხივით სასტუმრო იყო. მარტო ჩვენ ვიყავით და თითქოს მიწისძვრა იყო. კარადა წაიქცა და წიგნები გადმოიყარა.

ქალის ფიქრის ხმა - გაგიჟება შეიძლება.

ელენე - შენ ხომ მაგ დროს უკვე წასული იყავი?

ლუკა - სად ვიყავი წასული?

ელენე - შენ მაგ დროს აღარ იყავი სასტუმროში.

ლუკა - შენ რა იცი, მე სად ვიყავი?

ელენე - ლუკა, არ დამიჯერებ, მეც ზუსტად იგივე სიზმარი ვნახე.

ლუკა - მოიცა, კაცო!

ელენე - გეფიცები.

ლუკა - ეგრე შენი დაქალები გააგიჟე.

ელენე - საბას გეფიცები.

ლუკა - ბავშვს ნუ იფიცებ, რამდენჯერ გითხარი, თან ტყუილზე.

ელენე - როგორ გგონია, ტყუილზე დავიფიცებ?

ლუკა - საერთოდ ნუ იფიცებ, ნურც ტყუილზე და ნურც მართალზე, გესმის?!

ელენე - რითი დაგიმტკიცო... გინდა, დაგიხატავ, ნამდვილად ის იქნება.

ლუკა - შენ რომ დამიხატავ, ნამდვილად ის იქნება.

ელენე - არა, ჯობია, აგიღწერ. ხის სკამი ხომ იდგა ფანჯარასთან?

ლუკა - არა.

ელენე - უზურგო.

ლუკა - არა.

ელენე - მერე ტყეში არ წახვედი?

ლუკა - ტყეში არა ღრეში.

ელენე - მე არ გეხუმრები და არ გატყუებ. ეგებ, არ გახსოვს, რომ ტყეში წახვედი.

ლუკა - ხომ არ გაგიჟდი, შენ რა იცი, მე რა გავაკეთე სიზმარში?

ელენე - საბას სურათიც არ იდო მაგიდაზე?

ლუკა - კარგი. მორჩი. თუ თამაშობ, უნიჭო თამაშია.

ელენე - უნიჭო შენ ხარ.

ლუკა - ჰო, შენ ნიჭიერი ხარ და მე ვარ უნიჭო... რა, ვიჩხუბოთ ისევ? (ბოლო თაროსაც გადადგამენ).

ელენე - შენ იწყებ.

ლუკა - თეთრები იწყებენ და იგებენ.

ელენე - ნუ აჭადრაკებ.

ლუკა - ყავას გამიკეთებ, თუ დაგაშამათო?

ელენე - აქამდე, მე მგონი, გეხმარებოდი.

ლუკა - ჰო, მოვრჩით. კარგია. არ მოგწონს?

ელენე - (ოთახს მოავლებს თვალს). არა უშავს.

ლუკა - სურათსაც დავკიდებ და ვჯდები სამუშაოდ. ისედაც ბევრი დრო დავკარგე. (ელენე სარკმელთან მიდის).

ქალის ფიქრის ხმა - მაინც არ დამიჯერებს. არადა, ხომ მართლა ზუსტად იგივე სიზმარი იყო. რა საოცრებაა. ნეტავ, რა არის სიზმარი? ნუთუ, მართლა სხვა სამყაროში გადიხარ? აბა, სხვა რითი აიხსნება, როგორ შეიძლება, ორივეს ერთი და იგივე გვენახა. ეტყობა, მართლა იქ იყვნენ ჩვენი სულები ერთად. შეიძლება დამთხვევაა. არა, ასეთი დამთხვევა? მიწისძვრა, წიგნების გადმოყრა. გასაოცარი რამეა. რამდენი რამ არის ჯერ კიდევ უცნობი ადამიანისთვის. ზოგი, ალბათ, სამუდამოდ უცნობი დარჩება. ალბათ, ისიც, რაც სულის არსებობას შეეხება. თუნდაც, ღმერთი. ან, თუნდაც, სამყაროს უსასრულობა. ეგებ, მომავალ საუკუნეეში გაიგონ კიდეც რამე. საეჭვოა, იმიტომ, რომ იმ მიმართულებით ვითარდება ყველაფერი, რომ ტვინისკენ არის მიმართული და არა სულისკენ. ტექნიკაში ეძებენ პროგრესს და არა სულიერ სამყაროში. ეს ვინ არის? როგორ გაწუწულა საწყალი. ეს წვიმაც არ წყდება, მაღაზიაში რომ ჩავიდე. მაინც უნდა ჩავიდე, სხვა რა გზაა. თუმცა, დაველოდები. ეგებ, გადაიღოს. „მზესუმზირები“ მართლა მოუხდა ამ კუთხეს. რა სურათია! ლუკას ხომ ჰქონდა რაღაც ლექსი სწორედ ამ სურათზე. მოიცა, თუ მახსოვს... „ფონად ცა, სიცხით გახუნებული. სივრცე მხურვალე, სიბრტყე ურვილი. თიხის ქოთანი გახურებული, შიგნით წყურვილი. თავად სამყაროს არ გაგონებთ სურათი განა? ყელგამომშრალი ყვავილები მზეებს რომ გვანან, ქოთანში დგანან. და სამუდამოდ მოწყვეტილები ჯერ კიდევ დილით, იმზირებიან მოწყენილები: სად გაქრა ჩრდილი? სადმე მიწაში, თუ ხმებიან ჩვენი ძირები. უძირო ფიქრში იძირებიან მზესუმზირები.“ ხმებიან, თუ კვდებიან? ზუსტად არ მახსოვს. (ფიქრის პარალელურად ლუკა მაგიდის თავზე სურათს აკრავს. მაგიდას მოაწესრიგებს და სამუშაოდ ჯდება. ელენე ერთხანს ფანჯარაში იყურება. მერე, მოსცილდება სარკმელს და „მზესუმზირებს“ მიაჩერდება).

ლუკა - ელენე, უკანასკნელად გეუბნები, ეს ჭიქა მოაშორე და ყავა მომიდუღე.

ელენე - გავიგე.

ქალის ფიქრის ხმა - და, მაინც არაფერი არ იცვლება. ყავა მოუდუღე, უნდა იმუშაოს, არ შეაწუხოთ. მე? მე უნდა ვიჯდე და ვაუთოვო და ვუყურო ხმაჩაწეულ ტელევიზორს.

 (ფიქრის პარალელურად ელენეს ფინჯანი გააქვს სამზარეულოში. ლუკა სიგარეტს უკიდებს და ერთ წინადადებას ბეჭდავს. ფარდა იხურება).

 **მ ე ო რ ე ნ ა წ ი ლ ი**

ფარდა იხსნება. ოთახი დაბინდულია. როგორც ჩანს, ღამდება. ისევ წვიმს. ლუკა ისევ საწერ მაგიდას უზის. ბეჭდავს. ეწევა. მაგიდის ნათურას ანათებს. ისმის ლუკას ფიქრის ხმა.

ლუკას ფიქრის ხმა - დავიღალე. დღეს მეტს ვეღარ დავბეჭდავ. ამ წინადადებასაც ბოლომდე ჩავიყვან და მერე წავიკითხავ მთლიანად ამ გვერდს.

ლუკა - (წინადადებას დაბეჭდავს. ფურცელს ამოიღებს და კიტხულობს თავისთვის, თუმცა, ხმამაღლა). კაცი გადის და ცოტა ხანში ბრუნდება კბილის ჯაგრისით, სასაპნით, ლოსიონით, დეზოდორებითა და შამპუნებით დახუნძლული. ტახტზე დაუყრის გამომწვევად. ქალი - გმადლობთ. კაცი - არაფრის. რამე არ დაგრჩეს. არაფერი არ დამრჩება. არც მოგონებები? კარგი არა. ესე იგი, კარგი არაფერი არ გაგონდება? არა. კარგად დაფიქრდი, გაიხსენე. ვერ ვიხსენებ. ბათუმი? ინტურისტი? საღამოები? არ იყო კარგი? არ ვიცი. ჩალაგებას განაგრძობს. მორჩი ამ სისულელეს! ხელს დაუჭერს. რა გინდა, გამაგებინე?! ხომ გინდა, რომ წავიდე? შენ როგორ გგონია? მე მგონია, რომ გინდა და ყველაფერი გააკეთე ამისათვის. შენ თვითონ გინდა? მაგას რა მნიშვნელობა აქვს. მაინც? არ ვიცი. არ გინდა. დავუშვათ, არ მინდა, რა მნიშვნელობა აქვს. შენ ხომ გინდა? შენ როგორ გგონია? თავიდან დავიწყოთ? დავიწყოთ. ყველაფერი თავიდან დავიწყოთ. დარწმუნებული ხარ, რომ გინდა? გვინდა. რომ აღარ გიყვარვარ? მიყვარხარ. შენ? შენ როგორ გგონია? რა, თავიდან დავიწყოთ? (ფურცელს დებს და ოთახში წინ და უკან სიარულს მოჰყვება).

ლუკას ფიქრის ხმა - არ ვიცი, არ ვიცი. ოდნავ არაფრისმთქმელი მეჩვენება ეს დიალოგი. მაგრამ, ხომ ბუნებრივია და ცხოვრებისეული. არაფერი არ არის შიგ ჩამატებული. როგორც იყო, ზუსტად ისეა გადატანილი. მაინც, რამდენი გამოვა მთლიანობაში? ალბათ, ასე ოცდაათი, ოცდათხუთმეტი გვერდი. სრულიად საკმარისია. ორკაციანი პიესა, მე მგონი, ძალიან დიდიც არ უნდა იყოს. დამღლელია. ორივე ნაწილი სულ ერთ საათს უნდა გრძელდებოდეს. ნახევარ-ნახევარი. ჩემი ვარაუდით სადღაც, ერთ კვირაში უნდა მოვრჩე. კარგი იქნება, ერთ კვირაში თუ მოვრჩი. ამასობაში ესენიც წავლენ სიონში და ვიქნები ჩემს გემოზე. დიდი დღესასწაულები უნდა მოვაწყო. ბიჭებიც აქ არიან. თითქმის ყველანი. იმათაც გაისტუმრეს ოჯახები. ცუდია, რომ მანანა არ იქნება. ახლა მოუნდა მაგასაც ლენინგრადი. მანანა არ იქნება, სხვები ხომ აქ არიან. ფულის საქმეა ცოტა ცუდად. ეგებ, ჟურნალის ჰონორარი იყოს. რას ამოვისუნთქავ... მაგრამ, ამ ვალებს რა ვუყო? ერთ-ერთს გავისტუმრებ, თუნდაც, დათოს ვალს. დანარჩენებს, პიესის ჰონორარს რომ ავიღებ, მაშინ. ჯერ რა დროს ჰონორარია. ეგ როდის იქნება. როცა იქნება, ხომ იქნება. არა, უნდა ვიმუშაო. სხვანაირად არ გამოვა. ერთი კვირა მაგრად უნდა შევუბერო. ეგებ, ცოტაც გამეკეთებინა. თავის აღარ მუშაობს. ნეტავ, რამე დასალევი არ გვაქვს სახლში? ას გრამ კონიაკს კი დალევდა კაცი. (ფიქრის პარალელურად - ერთხანს ბოლთას სცემს ოთახში, სიგარეტს ეწევა. მერე აქრობს. ოთახში შემოფრენილ ბუზს შენიშნავს. ერთხანს თვალს ადევნებს. მერე ბუზების საკლავს იღებს და დასდევს. ზოგან ვერ სწვდება და ხან სკამზე და ხან ტახტზე უხდება შედგომა. ვერა და ვერ დაიხელთებს. ბოლოს, როგორც იქნა, კლავს. ფეხს დაადგამს ჩამოვარდნილს. იწყებს სასმელის ძებნას. ეძებს ყველგან, როიალში და ტანსაცმლის კარადაშიც კი. ამ დროს კარზე ზარია.)

ლუკა - არ არის, ეტყობა. (ხელს ჩაიქნევს).

ლუკას ფიქრის ხმა - ვინ უნდა იყოს?! ალბათ, ელენეა. როგორც ყოველთვის, გასაღები დარჩა, ან ძალით ტოვებს, მე რომ მოწყვიტოს სამუშაოს. კი, ელენეს ზარია. (გადის კარების გასაღებად. აღებს).

ლუკა - (დერეფანში) გასაღებს ვერ წაიღებ? ხომ იცი, რომ ვმუშაობ?

ელენე - იმუშავე მერე, ვინ გიშლის. კარის გაღება რა დიდი საქმეა.

ლუკა - ხომ იცი, წამითაც თუ მოვწყდი, ვვარდები კალაპოტიდან. როგორ დასველებულხარ. ასე მაგრად წვიმს?!

ელენე - მაინცდამაინც თავსხმაში მოვყევი. ძლივს მივუსწარი, იკეტებოდა.

ლუკა - კი მაგრამ, რა დროა?

ელენე - ათია. ახლა მეტია, ალბათ. (შემოდიან. ქალი გალუმპულია).

ლუკა - ქოლგა უნდა წაგეღო.

ელენე - რომელი, შავი, შენ რომ მიყიდე, თუ წითელი, ზოლებიანი?

ლუკა - რა, არ გაქვს ქოლგა?

ელენე - ვითომ არ იცი, რომ არ მაქვს. (გადის).

ლუკა - (სიტყვას დაადევნებს) მერე, ქოლგის ყიდვას რაღა უნდა?

ელენე - შენი ხელფასი მე თვალით არ მინახავს და ჩემი თვიდან თვემდე საჭმელზე ძლივს გვყოფნის. დედაჩემი რომ არ გვეხმარებოდეს, ალბათ, მშივრები ვიქნებოდით ნახევრად. (ქალის ხმა სცენის გადაღმიდან მოდის. წამიც და ბრუნდება. პირსახოცით თმას იმშრალებს. კვლავ ხალათშია).

ლუკა - ამ ხელფასზე მოგცემ ქოლგის ფულს.

ელენე - ქოლგას რა უქენი, იცი?

ლუკა - არა.

ელენე - გეტყოდი.

ლუკა - თქვი, მერე.

ელენე - (გაღიზიანებული) სრულებით არ გაწუხებს სინდისი, არა? მე ამ წვიმაში გამიშვი და შენ ზიხარ სახლში თბილად.

ლუკა - მე ვმუშაობ.

ელენე - დიდ რამესაც აკეთებ. მე შენ გეტყვი, შენც „ჰამლეტი“ არ დაწერო.

ლუკა - რა იცი.

ელენე - თავხედი ხარ.

ლუკა - ისე, „მაკბეტზეც“ ყაბულსა ვარ.

ელენე - რა უნდა გელაპარაკო.

ლუკა - რა სიგარეტი იყო?

ელენე - (შეცბება). სიგარეტი არ მიყიდია.

ლუკა - მე მართლა გეკიტხები, რა იყიდე?

ელენე - არაფერი არ მიყიდია, დამავიწყდა.

ლუკა - რაა?

ელენე - ჰო, დამავიწყდა.

ლუკა - ჰოდა, ჩახვალ და ამოიტან.

ელენე - ჯერ ერთი, უკვე დაკეტილია. მეორეც, ღია რომც იყოს, მე არ ჩავალ. შენს სიგარეტზე შენ თვითონ იზრუნე.

ლუკა - კი მაგრამ, ხომ გითხარი, რომ მიდიოდი, სიგარეტი არ მაქვს-მეთქი.

ელენე - დამავიწყდა, იცი, რას ნიშნავს?

ლუკა - იმას ნიშნავს, რომ გამოქლიავებული ხარ, რბილად რომ ვთქვა.

ელენე - რა ვარ? (ფენით იშრობს თმას).

ლუკა - გამოქლიავებული.

ელენე - შენ სხვა რამე უნდ გეთქვა.

ლუკა - შემრცხვა, თუ შემეშინდა?

ელენე - მაშინ თქვი, რა უნდა გეთქვა.

ლუკა - რა და, გამოქლიავებული ხარ. აბა, აქედან მაღაზიამდე ვერ უნდა დაიმახსოვრო, რასაც დაგავალებენ? ახლა, რა ვუყო სიგარეტს, სულ ორი ღერი მაქვს. მთელი ღამე ხომ შევიშალე.

ელენე - ღამით არ ეწევიან ნორმალური ადამიანები.

ლუკა - როცა მუსაობენ, ეწევიან. მაგალიტად, ღამის დარაჯები.

ელენე - კარგი, ნუ ტირი, გამოვართმევ ბაქრაძეებს რამდენიმე ღერს.

ლუკა - ღერები არ მეყოფა...

ელენე - რამდენსაც შევძლებ, გამოვართმევ.

ლუკა - გამოართვი, ელ, მართლა სამუშაო მაქვს და არ ვიცი, რომელ საათამდე ვიმუშავებ.

ელენე - ხომ გითხარი, რომ გამოვართმევ. ამ წამს გინდა?

ლუკა - ამ წამს არა. მაქვს ორი ღერი.

ელენე - თმას გავიშრობ და გამოვართმევ. ასე ხომ არ შევალ გიჟივით?

ლუკას ფიქრის ხმა - არა, გიჟივით ნუ შეხვალ, შედი სახედაწყობილი, ჭკვიანის შთაბეჭდილება დატოვო, ეგებ.

ლუკა - ოღონდ, დროზე ქენი და ეს ტელევიზორი გამორთე, თუ არ უყურებ.

ელენე - ვუყურებ.

ლუკა - რას უყურებ, არაფერი არ არის.

ელენე - „ვრემიას“.

ლუკა - ჰო, არაფერი გამოგრჩეს.

ელენე - ტელევიზორში მაინც ვნახო რამე.

ლუკა - რითი ხარ უკმაყოფილო. სოციალისტურებში თითქმის ყველგან ხარ ნამყოფი. ახლა იტალიაში მიდიხარ. აბა, მე რა ვთქვა?

ელენე - შენ არ გაინტერესებს.

ლუკა - ძალიანაც მაინტერესებს.

ელენე - შენ საფრანგეთში წასვლას მთათუშეთში გირჩევნია.

ლუკა - დიახაც, მირჩევნია. მერე რა? ეგებ, ცუდია?

ლუკას ფიქრის ხმა - როგორ მომენატრა. ერთი შენაქოში დამსვა ახლა. ეგებ, მოვახერხო ერთი კვირით წასვლა. გიგის უნდა ვუთხრა. ეგებ, წავიდეთ. ცოტას გავინძრევი. აბა, რას დავემსგავსე?! გავსივდი საშინლად. ერთი ხუთი კილო მაინც რომ დამაგდებინა. ლამაზი სიზმარივით მახსოვს ის დღეები, ფშავიდან რომ გადავედით. როგორ ვიწვალეთ, ვიდრე ბორბალოზე ავედით. უფრო იმიტომ, რომ გზა არ ვიცოდით. არაგვს ავუყევით და ვიწრო ხეობაში კლდეებში გავეჩხირეთ. იქ უკვე შეუძლებელი იყო გასვლა. მთელი დღე ავდიოდით და ერთ საათში დავეშვით უკან, დათვების შიშით. ვინღა აქცევდა ყურადღებას მდინარეს. პირდაპირ ვტოპავდით. არადა, რა ჩქარია არაგვი სათავეში. ეჰ, კარგი დრო იყო. არანაირი პრობლემა არ მაწუხებდა. არც ოჯახი, არც სხვა რაიმე. დედა ცოცხალი იყო მაშინ. როგორ მომენატრა. ნეტავ, თუ შევხვდებით ოდესმე? უთუოდ შევხვდებით. იქ თუ არაფერი არ არის, საერთოდ, აზრი არა აქვს არაფერს. ან, რა არის მაშინ ცხოვრება?! დრო მაინც აფერმკრთალებს მოგონებას, თუნდაც უძვირფასესს. დღითი დღე სულ უფრო და უფრო ფერმკრთალდება დედის სახე... და სხვები? მაინც, რამდენი წავიდა, ახლობელი. როგორ მოსაბეზრებლად წვიმს. არადა, ლამაზია წვიმიანი ქუჩა. დილით, ეს იყო სამშაბათი, ყველა ცქარობდა. თითის წვერებზე გარბოდა წვიმა. და მეც მოვძებნე ჩემი ძველი, თეთრი ლაბადა, უცებ მომინდა მესამშაბათა. ან: ის ჩემი ფიქრი გავდა წვიმას, წამით რომ შეწყდა. ვიჯექი ცეცხლთან და ნაპერწკლების მესმოდა ფეთქვა... მახსოვს, რაღაც მინდოდა მეთქვა... ოთახში იდგა კვამლი, სავარძელი, კარადა, მაგიდა, მაგიდაზე ლარნაკი ყვავილებით და სარკე. სარკეში ლარნაკი ყვავილებით და მაგიდა და კარადა და სავარძელი. ჩემი ფიქრი ჰგავდა წვიმას, წამით რომ შეწყდა, ფიქრი გავაგრძელე... როდინდელი ლექსია. რამდენი ხანია, ლექსი არ დამიწერია. გადავყევი ამ პიესების და სცენარების წერას. ეს ისე წვიმს, რომ მე მგონი, საერთოდ აღარ გადაირებს. მართლა, რა მოხდება, მთელი წელი რომ იწვიმოს? ალბათ, წარღვნა იქნება. ან, არადა, დანესტიანდება და დალპება ყველაფერი. საწყალი ელ, როგორ გასწირა თავი და ჩავიდა მაღაზიაში. რა სულელია, როგორ დაავიწყდა სიგარეტი.

 (ფიქრის პარალელურად - ელენე თმას ივარცხნის. ჯერ უსარკოდ. მერე სარკესთან. ლუკა სამზარეულოდან პეპსიკოლიანი ჭიქით ბრუნდება. მიდის სარკმელთან. მოსვამს. თვალი უშტერდება).

ლუკა - (გამოერკვევა). ელ, შედი თუ შედიხარ, მერე გვიანი იქნება, უხერხულია.

ელენე - ჰო, ახლავე.

ლუკა - რას იპრანჭები? რაღაც საგანგებოდ გალამაზდი. თიკოს ქმარი ხომ არ...ჰა?

ელენე - ჰო, როგორ გამოიცანი?

ლუკა - არ არის ცუდი კაცი.

ელენე - შენი დასაცინი, ყოვლ შემთხვევაში, არაფერი სჭირს. მართალია, მწერალი არ არის. მაგრამ არც ექიმობაა ნაკლები პროფესია.

ლუკა - თანაც, გინეკოლოგი. ფულიც აქვს. ღმერთმანი, კარგი პარტიაა. აჩინე ბავშვები. თუ არ გინდა, იკეთე აბორტები უფასოდ. სახლშივე შეგეძლება. კარგად დაფიქრდი. თიკოს ჩემს თავზე ვიღებ. შენ ოღონდ გადაწყვიტე.

ელენე - შენ პირდაპირ ტქვი, თუ თიკოს აღება გინდა.

ლუკა - მაგარი ასაღები კია. (პეპსიკოლას მოსვამს).

ლუკას ფიქრის ხმა - თიკოს არა, თიკოს დას კი სიამოვნებით... მშვენიერი ქალია.

ლუკა - ელ, ცოტა არაყი ხომ არ გვაქვს სადმე, ან სპირტი?

ელენე - რად გინდა?

ლუკა - მაჟრჟოლებს, ტანი უნდა დავიზილო.

ელენე - დალევა გინდა? კი, უნდა ვიმუშაოო?

ლუკა - ცოტას დავლევდი, მომიხსნიდა დაღლილობას.

ელენე - ნეტავ, რითი დაიღალე?

ლუკა - როგორ რითი? სამი დღეა თავდაუღებლად ვმუშაობ.

ელენე - ჰო, იკლავ თავს. რაღაც ორი გვერდი დაწერე.

ლუკა - ერთი შენ დაწერე თუნდაც ერთი გვერდი, საინტერესოა, რას დაწერ.

ელენე - როგორმე, თუ რამეს დავწერ, შენზე უარესად არა.

ლუკა - განსაკუთრებით, წერილების წერა გეხერხება. თუნდაც, ის გუშინწინ რომ დამიტოვე მაგიდაზე - „მივდივარ, მოვალ, იცოდე, დამიცადე აუცილებლად.“ ან, სად მიდიხარ? ან, როდის მოხვალ? რამდენი ხანი უნდა მეცადა? მაგარი წერილია. არა, წერა იცი. მე მგონი, ესსეს რომ მოკიდო ხელი, ის დროა. მხოლოდ, ეპისტოლარული ჟანრით ხომ არ შემოიფარგლები.

ელენე - ვჩქარობდი და მოკლედ დავწერე.

ლუკა - მოკლედ და უაზროდ.

ელენე - მართალია, მაღალმხატვრული ნაწარმოები ვერ შევთხზე უცებ, ლექსადაც ვერ დავწერე.

ლუკა - რატომ, ნამდვილი ტანკია. „მივდივარ, მოვალ, იცოდე, დამიცადე აუცილებლად.“ ნამდვილი ტანკისტი ხარ.

ელენე - რა იუმორი გაქვს!

ლუკა - სიგარეტს შემომიტან, თუ არა?! შენ გელოდები, ვერ ვმუშაობ.

ელენე - ჰო, მივდივარ. (სარკეს მოწყდება და გასვლას დააპირებს).

ლუკა - სასმელზეც ჰკითხე, შეიძლება, ჰქონდეთ რამე.

ელენე - ქალის საშვალებასაც მოვსინჯავ, ეგებ, თიკო დავითანხმო.

ლუკა - თიკო არა და, თიკოს დას თუ შეკერავ...

ელენე - ყელზე დაგადგება. თიკოს და მოინდომა. (გადის და კარს გაიჯახუნებს).

ლუკას ფიქრის ხმა - ხომ გაყრილია ქმართან? მე მგონი. მგონი კი არა და, ნამდვილად. შეიძლება დაფიქრდეს კაცი, მართლა კაი ქალია. სახე, ისე რა. ტანი აქვს მხეცი. მკერდი ხომ, საერთოდ... რა მოხდება, რომ დავურეკო და შევხვდე ხვალ? ან, პირდაპირ შევუვლი, ვითომ შემთხვევით. ვითომ, იქვე ვიყავი მეზობლად. ბრეგვაძეების ქვევით არ ცხოვრობს?! ეგრე ვიზამ ზუსტად. ჯერ დავარეკინებ ვინმე ქალს და გავიგებ, სახლში თუა. რეზოსთან დავრეკავ, ალბათ, სახლში არ იქნება. როდის არის სახლში, ხვალ რომ იყოს. ავიღებ ერთ ბოთლ კონიაკს, რამე ხილს, ნესვს, მაგალითად, და ავალ. ვითომ, რეზოსთან ვიყავი და არ დამხვდა. არ ჭამს. თუმცა, რატომაც არ ჭამს. არ არის ცუდი აზრი. რა ჰაერია? ორპირია. ალბათ, საბას ოთახშია კარი ღია! „ნუთუ, თავისით გაიღო კარი... ან, ეგებ, კვამლი, ოთახში მდგარი, გავიდა გარეთ. და აშრიალდნენ ორპირი ქარით ღია სარკმელზე წვიმის ფარდები. ფარდებს მიღმა გაცრეცილი მოჩანს ფერდობი. სასაფლაოს მკვდარი ფერდობი. დამჭკნარვარდებით ეკალ-ბარდებით. გზა აქ მთავრდება. გავლენ წლები და შეგიყვარდები... ნუთუ, თავისით გაიღო კარი.“ ესეც როდინდელი ლექსია. როდის მექნება დრო, რომ ჩავუჯდე პოეზიას. მომენატრა. რატომ არ უნდა შეეძლოს ადამიანს ლექსებით იცხოვროს. ოჯახს კი არა, თავს ვერ შეინახავ. რარაც კაპიკებს გაძლევენ. რა სისულელეა, სტრიქონი მანეთი. იაპონელები დაიღუპებოდნენ. თუმცა, რა არის გასაკვირი?! სადაც ამერიკა ედგარ პოს ხუთ დოლარს აძლევს „რივან“-ში. ერთის მხრივ, საერთოდ რომ არ იძლეოდნენ ჰონორარს ლექსებში, ეგეც კარგი იქნება. რამდენი დაანებებს თავს წერას. ვისაც მართლა ეწერება, ხომ მაინც დაწერს. არ არსებობს. მაშინ იქნება ერთი ან ორი პოეტი და არა ორი ათასი. სამაგიეროდ, ისეთ ლექსს თუ დაწერ, როგორიც „მერანია“, ან „შემოღამება მთაწმინდაზე“, თუნდაც სულ პატარა იყოს, მაგალიტად, „ათოვდა ზამთრის ბაღებს“, უნდა გაძლევდნენ ძალიან დიდ ჰონორარს პრემიის სახით. ეს ვინ არის? ნიკა არ არის? სად მიდის ამ წვიმაში? შეიძლება ფილარმონიაში რეპეტიციაზე. მაგრამ, ამ დროს? ისიც საინტერესო აზრია, ამას წინათ რომ ვფიქრობდი. ვინმეს უნდა ვუთხრა, ვინც თავს მოაბამს. ვითომ, რა მოხდება, ყოველ წელიწადს სადმე რომ ეწყობოდეს ერთი ლექსის საღამო, თუნდაც, ფილარმონიის დიდ დარბაზში, სადაც ყველა პოეტი წარმოადგენს ერთ საუკეთესო ლექს. ვინ არ წავა?! ხალხი იქნება ნამდვილად. და, იყოს პრიზები, სამი პრიზი, რომელზეც განაწილდება მთელი საღამოს შემოსავალი. თვითონ პოეტები კი არა, ცხადია, მსახიობები უნდა კითხულობდნენ. და, უნდა იყოს ნორმალური ჟიური, ობიექტური. თუ, დავუშვათ, საღამოს შემოსავალი იქნება სამი ათასი მანეთი, 1300 მანეთი იქნება პირველი პრიზი, 1000 - მეორე, და 700 - მესამე. ეს სტიმულიც იქნება პოეტებისთვის კარგი ლექსი დაწერონ და ერთგვარი ხელშეწყობაც. აუცილებლად უნდა მივაწოდო ეს აზრი ვინმეს, ვინც დაინტერესდება.

 (ფიქრის პარალელურად - ლუკა რამდენიმე ყლუპს მოსვამს, ფანჯარას გამოაღებს, ხელს გაყოფს, პეშვშვი წვიმას დაიგუბებს, პირს დაიბანს. შესცივდება. კვლავ მიკეტავს სარკმელს და ზარის დარეკვისთანავე მიდის კარის გასაღებად).

ლუკა - გავგიჟდები.

ლუკას ფიქრის ხმა - კიდევ არ წაიღო გასაღები. ახლა რომ ვმუშაობდე, ხომ მომეშლება ნერვები და მერე, რატომ მეჩხუბებიო.

ლუკა - (დერეფანში). სპეციალურად არ გაგაქვს გასაღები, არა?

ელენე - (დერეფანში). სამაგიეროდ, მთელი კოლოფი მოგიტანე.

ლუკა - თან „კოსმოსი“?! კარგია!...

ელენე - შენ კიდევ, არ მაფასებ.

ლუკა - შენ ხომ ფასდაუდებელი ხარ. „ჯოკონდა“, გამიღიმე! (ელენე უღიმის). აი, სასმელიც რომ გეშოვა.

ელენე - ჯანდაბას შენი თავი! მაქვს ცოტა კონიაკი ტორტისთვის. მაგრამ, ძალიან ცოტაა.

ლუკა - მაინც, რამდენი, ასი?

ელენე - ალბათ.

ლუკა - კი მაგრამ, სად გიდევს? გადავაბრუნე მთელი სახლი.

ელენე - შენ რომ ვერ იპოვნო, ისეთ ადგილას. (გადის. ლუკა გაჰყვება. კარებთან გაჩერდება და მალულად უთვალთვალებს).

ელენე - (სამზარეულოდან) იცოდე, არ მოგცემ საერთოდ.

ლუკა - ჰო, კარგი. (მაინც განაგრძობს თვალთვალს).

ლუკას ფიქრის ხმა - რა საინტერესოა, მაინც, სად ინახავს.

ელენე - ნუ იყურები, თორემ მართლა არ მოგცემ.

ლუკა - კარგი, კარგი. მანდ მეტი იქნება. რაც არის, წამოიღე და ხვალ გიყიდი. (მოშორდება კარს).

ლუკას ფიქრის ხმა - ასი გრამიც საქმეა. ესე იგი, დღეს აღარ ვმუშაობ. არც ღირს ასეთ დაღლილ გონებაზე. დავლევ და დავწვები, წავიკითხავ იმ სცენარს. გოგიმაც ამკიდა, რა! ვითომ, სხვა საქმე არ მქონდეს. (ელენე ბრუნდება. შემოაქვს მუცელგაბერილი, ბურთივით ჭიქა და ჭიქაზე ოდნავ დიდი მინის დოქი, ძირზე კონიაკით. მაგიდაზე დგამს).

ლუკა - ეგ რა ჭიქაა?

ელენე - რა და, კონიაკის.

ლუკა - უფრო დიდი არ იყო?

ელენე - ეგეც არ იცი, კონიაკი როგორი ჭიქით ისმევა.

ლუკა - ჰო, შენ მასწავლე...

ელენე - კონიაკის ჭიქა ისეთია, რომ ბუკეტი არ დაეკარგოს.

ლუკა - ბუკეტი, თორემ ესეც „ნაპოლეონია“.

ელენე - არც ნაკლებია.

ლუკა - რა არის?

ელენე - რა და, „ოესია“.

ლუკა - „ლანდებს სასახლეში მხოლოდ მაშინ ელი, როცა საუბარი ედგარ პოზეა. აჩრდილს თანაზიარს, მარად საშინელი, თან სდევს განწირულთა შავი პოეზია. „მართლა „ოესია“?

ელენე - დიახ, ბატონო. (ტელევიზორთან ჯდება სავარძელში).

ლუკა - (დაისხამს და მოსვამს). ეს არის ორვარსკვლავიანი. სამვარსკვლავიანიც კი არ არის.

ელენე - ვირმა რა იცის, ხურმა რა ხილია.

ლუკა - მართლა ხურმის გემო აქვს. თანაც, მკვახე ხურმის.

ელენე - მაშინ, დატოვე და დამწიფდება.

ლუკა - წარმომიდგენია, ეს რომ ტორტისთვის გამოგეყენებინა, რა საზიზღრობა გამოვიდოდა. (ბოლომდე ჩაწურავს დოქს ჭიქაში).

ელენე - სულელი ვარ, რომ მოგეცი, არ უნდა მომეცა.

ლუკა - აბა, ვისთვის უნდა მიგეცა? (საწერ მაგიდასთან მიდის, უჯრიდან სცენარს ამოიღებს, კონიაკს ერთი სულის მოთქმით დალევს და ჭიქას იქვე დადგამს).

ელენე - ვინმესთვის.

ლუკა - გვიანია.

ლუკას ფიქრის ხმა - რა წაიკითხავს. დარწმუნებული ვარ, რაღაც სიგიჟე იქნება. მაინც ჩემი წასაკითხია. ბარემ, მოვიშორებ. ელენეს რომ წავაკითხო?! და, მერე მომიყვება. შეიძლება.

ლუკა - ელ, გინდა, კარგი რამე წაგაკითხო?

ელენე - რა?

ლუკა - სცენარია.

ელენე - ვისია?

ლუკა - ერთი ნიჭიერი კაცის.

ელენე - რაზეა?

ლუკას ფიქრის ხმა - მე რა ვიცი, რაზე... ალბათ, დღევანდელობაზე იქნება.

ლუკა - დღევანდელ დღეზეა.

ელენე - ეგებ, ხვალინდელზე?

ლუკა - შენ რა ფანტასტიკა გინდა?

ელენე - ფანტასტიკა თუ არ არის, არ წავიკითხავ.

ლუკა - ფანტასტიკაა, ისეთი კარგია.

ელენე - ღამე წავიკითხავ. შენ მართლა მოგეწონა?

ლუკა - კარგა ხანია, ასე არაფერი მომწონებია. ნამდვილად არ მოველოდი...

ელენე - (აღელვებული) ლუკა, მოდი ჩქარა! (ტელევიზორს მისჩერებია).

ლუკა - რა იყო?!

ელენე - მოდი, მოდი ჩქარა!

ლუკა - (მიდის). რა ხდება ეგეთი?

ელენე - აი, სოფელი, გუშინ რომ დამესიზმრა. აგერ, ის სასტუმრო.

ლუკა - (გაოგნებული) ხმას აუწიე! (სავარძელში ჩაეშვება. ელენე ხმას უწევს. მთხრობელი ყვება, რომ ეს ერთადერთი სასტუმრო გადაურჩა წუხანდელ მიწისძვრას. ლუკას ელდა ეცემა).

ელენე - გავგიჟდები.

ლუკა - შეუძლებელია.

ელენე - შეხედე, შიგნითაც აჩვენებენ... აგერ, სკამი ფანჯარასთან. ეკიდოს ტახტთან, ახლა პანორამა თუ არ გაწყდა... ხედავ?! ხომ გითხარი?! (სიუჟეტი მთავრდება. ამინდის პროგნოზია მომდევნო თემა). რა არის? „ვრემია“?

ელენე - ჰო.

ლუკა - და, რომელი ქვეყანა იყო?

ელენე - არ ვიცი, ხმა ჩაწეული ჰქონდა მაგ დროს.

ლუკას ფიქრის ხმა - ალბათ, იტყოდნენ. დაუჯერებელი რამ არის. არავინ არ დაიჯერებს, რომ თქვა კაცმა. ესე იგი, ორივენი იქ ვიყავით. მართლა ვიყავით. არა, შეუძლებელია. შევიშლები, რა ხდება... (ფიქრის პარალელურად - გაშტერებულები სხედან. ფიქრს რამდენიმე წამიანი სიჩუმე მოჰყვება).

ელენე - (შეშინებული) როგორ მოხდა, ლუკა?

ლუკა - არ ვიცი.

ელენე - რით შეიძლება, აიხსნას? (ლუკა პასუხად მხრებს აიჩეჩავს). მერე იტყვიან, სიზმარი სისულელეაო.

ლუკას ფიქრის ხმა - უნდა დავწერო. არ დაიჯერებენ. მაინც უნდა დავწერო. აუცილებლად იქნება პიესაში. ნუ დაიჯერებენ, მე ხომ ვიცი, რომ მართალია.

ელენე - ღმერთო, შენს სახელს ვენაცვალე! საბას რაიმე არ სჭირდეს.

ლუკა - (გაღიზიანებული) რა უნდა სჭირდეს, შენ გიჟი ხომ არა ხარ?!

ელენე - მაგიდაზე საბას სურათი იდო, გარკვევით მახსოვს.

ლუკა - ნუ ლაპარაკობ სიშტერეს.

ელენე - უნდა დავრეკო.

ლუკა - სად?

ელენე - საბასთან, დედაჩემთან, ბორჯომში, პანსიონატში.

ლუკა - ნომერი რომ არ იცი?!

ელენე - უნდა გავიგოთ.

ლუკა - საიდან?

ელენე - ბორჯომში დავრეკავ და პირდაპირ ვეტყვი, პანსიონატს დამაკავშირონ.

ლუკა - ჰო, რახან შენ ეტყვი... ეგრე ვინ დაგაკავშირებს, ნომერი უნდა იცოდე.

ელენე - უნდა ვცადო. (მიდის ტელეფონთან. ყურმილს იღებს. აჩხაკუნებს. დაახეთქებს). არ მუშაობს ეს ოხერიც. თიკოსგან დავრეკავ.

ლუკა - ნომერი უნდა გავიგოთ, ისე ვერ დავრეკავ.

ელენე - რა ვქნათ, ლუკა, მოიფიქრე ჩქარა, გავგიჟდები.

ლუკა - დაწყნარდი, რამეს ვიზამთ. (გარდერობთან მიდის და ტანსაცმელს იღებს. რეკავს ტელეფონი. საქალაქთაშორისო ზარია. ელენე მივარდება და ყურმილს იღებს. ლუკა ადგილზე იყინება, ხელში პერანგის საკიდი უჭირავს, მეორით პირჯვარს გადაიწერს სამჯერ).

ლუკას ფიქრის ხმა - ღმერთო! ღმერთო! ღმერთო! ოღონდ, საბას არაფერი შემთხვეოდა...

ელენე - ალო! გისმენთ. ალო, ალო!... დიახ. ეს ნომერია, დიახ. (დაძაბული) ალო! დედა! ჰო, მე ვარ. რა ხდება?!... რა ხდება?! (გულზე მოეშვება). მადლობა ღმერთს... აქ რა უნდა ხდებოდეს?!... (ლუკა გაბრაზებული დაყრის ტახტზე ყველაფერს და ზევიდან დაემხობა).

ლუკა - ამის დედაც ვატირე!

ელენე - ჰო, ჰო... წუხელ ღამე? რატომ?!... ყური სტკიოდა? დღეს გაუარა?.. მაღალი სიცხე ჰქონდა?... მაინც, რამდენი?... ოცდათვრამეტი და ორი? ახლა? სულ აღარ აქვს? კიდევ კარგი... სულ არაფერი არ აწუხებს? სძინავს?... გული კი გამიხეთქე, რამ მოგაფიქრა ამ თერთმეტ საათზე დარეკვა?...

ლუკას ფიქრის ხმა - რამ მოაფიქრა და არანორმალურია და იმან. ათი დღეა წასულია და ერთხელ არ დაურეკავს. მაინცდამაინც ამ წამს მოუნდა დარეკვა.

ელენე - როგორ თუ რატომ გამისკდა?! ჯერ ეს ერთი, ტელეფონი არ მუშაობდა და შენს ზარზე ჩაირთო. მეორეც, სიზმარი ვნახე გუშინ...

ლუკას ფიქრის ხმა - ეს ხომ საერთოდ ვერ არის დალაგებული.

ელენე - ამხელა ქალს რა შუაშია, შენ ხომ არ იცი, რა ვნახე?!

ლუკას ფიქრის ხმა - ახლა სიზმრების მოყოლა დაიწყე ტელეფონით.

ელენე - ჰო, ჰო, გისმენ... ზეგ? მანქანა არის?... ჰო, ან მე, ან ლუკა აუცილებლად ვიქნებით სალში.

ლუკას ფიქრის ხმა - მე ჩემ ფეხებს ვიქნები.

ელენე - კარგი, აკოცე ბავშვს ბევრი... დიახ... დიახ.... ამოიწურა?... კარგი, გმადლობთ.

ლუკას ფიქრის ხმა - სამწუთიანი ტალონი აუღია. ხუთ წუთზე ფული დაენანა, ეტყობა. ეს ვინ არის?!

ელენე - დიახ, ველაპარაკეთ. (კიდებს).

ლუკას ფიქრის ხმა - არა, მე ამ საგიჟეთში ცხოვრება არ შემიძლია.

ელენე - დედაჩემმა დარეკა.

ლუკა - არ გამაგიჟო... შენი დედა... (თავისთვის დაამთავრებს ფრაზას).

ელენე - დედაჩემისგან რა გინდა?!

ლუკა - ის მინდა, რომ დრო უნდა იცოდეს, როდის დარეკოს. და, შენ კიდევ... შენზე ხომ აღარა მაქვს ლაპარაკი. შენ რაცა ხარ, ხომ ვიცი.

ელენე - რა ვარ?

ლუკა - გეტყოდი. რა სიზმარი დაიჩემე, შენ თუ ნორმალური ხარ?!

ელენე - მე რა დავიჩემე, რაც დამესიზმრა, ის ვთქვი. თანაც ტელევიზორი... გული გამისკდა.

ლუკა - გული გაგისკდა, არა?!

ელენე - ჰო, ჰო. გული გამისკდა.

ლუკა - არა, მე ამ საგიჟეთში გამცერებელი არა ვარ. (ტელეფონს მივარდება. ისევ არ მუშაობს. რამდენჯერმე დააჩხაკუნებს და გამწარებული დაახეთქებს ყურმილს). ეს ხომ სახლი არ არის!

ელენე - არა ხარ და ნუ ხარ, ვინ გაკავებს.

ლუკა - ჰოდა, წავალ!

ელენე - წახვალ და წადი. სად წახვალ, საინტერესოა.

ლუკა - წასასვლელს ვიპოვნი, როგორმე.

ლუკას ფიქრის ხმა - ავდგები და წავალ ზღვაზე. აი, ახლავე ჩავალაგებ. ფულს რა ვუყო? თემოს ვესესხები. არ არსებობს, რომ არ მომცეს. და, წავალ საერთოდ... ერთი თვით. დავისვენებ ჩემს გემოზე. რაც უნდათ, ის უქნიათ. უნდათ სიონში წავიდნენ და უნდათ, ქაშვეთში. ისე, აქაც დავისვენებდი, ესენი რომ წავლენ, მერე დავბრუნდები და მაგარ ორგიებს მოვაწყობ. რომ არ ამიწყვეტია, ისე ავიწყვეტ. (ფიქრის პარალელურად - ლუკა გარდერობთან მიდის, იმ ჩემოდანს აირებს, რომელიც დღისით ელენემ ჩაალაგა. იკვე დაცლილია, იწყებს ჩალაგებას. ელენე, ვითომ აქაც არაფერიო, ტელევიზორის საყურებლად ჯდება სავარძელში. ბოლოს, ვეღარ მოითმენს.

ელენე - მაინც, სად აპირებ წასვლას? ალბათ, ზღვაზე.

ლუკა - საერთოდ მივდივარ.

ელენე - აბა შენ იცი.

ლუკას ფიქრის ხმა - მე რა ვიცი, გაჩვენებ. ამას ჰგონია, ვეხუმრები. ჯერ აქ ვიქნები, სანამ სიონში იქნებიან. მერე ავდგები და გადავალ თელავში, მაინც მთავაზობენ სამუშაოდ გადასვლას. ბინასაც მომცემენ. - წავალ ერთი ორი წლით. სულ ვამბობ, რომ მარტო მინდა ცხოვრება და ვერა და ვერ მოვახერხე, ვერ გადავწყვიტე. ახლა გადავწყვეტ და წავალ. შეიძლება, არც მინდოდეს, უბრალოდ, ასეა საჭირო. ანდა, რად მინდა მაგათი ბინა?... ვიცხოვრებ სადმე სოფელში თელავთან ახლოს. ჩემთვის მარტო, ბუნებაში... და, ვიმუშავებ გემრიელად. აი, მაშინ კი მოვიცლი პოეზიისთვის. არა, ნამდვილად ასე უნდა გავაკეთო. სხვანაირად არ გამოვა. საერთოდაც, გავეყრები. საკმარისია, ათი წელი ვიყავით ერთად. ვითომ, რატომ ვერ შევძლებ მარტო ყოფნას? ახლა რა, მარტო არა ვარ? მე ხომ მთელი ცხოვრება მარტო ვარ და მარტო ვიქნები. არავითარი „წვიმიანი კვირა დღე“, „სიმარტოვე“ უნდა ერქვას პიესას. რა თქმა უნდა, „სიმარტოვე“. (ფიქრის პარალელურად - ლუკა ტანსაცმელს ჩალაგებას განაგრძობს, ელენე - ტელევიზორის ყურებას. ბოლოს დგება და გადის. რამდენიმე წამში ბრუნდება კბილის ჯაგრისით, სასაპნით, საპარსი მოწყობილობით და დეზოდირებით დახუნძლული. ყველაფერს ტახტზე დაყრის).

ლუკა - გმადლობთ.

ელენე - არაფრის. რამე არ დაგრჩეს.

ლუკა - (ხვდება თამაშს). არაფერი არ დამრჩება.

ელენე - არც მოგონებები?

ლუკა - კარგი არა.

ელენე - ესე იგი, კარგი არაფერი გაგონდება?

ლუკას ფიქრის ხმა - არა, რაღაც, რა თქმა უნდა, იყო კარგი, თუნდაც, ბათუმი. მართლაც კარგი იყო.

ელენე - სულ არაფერი?

ლუკა - არა.

ელენე- კარგად გაიხსენე.

ლუკა - ვერ ვიხსენებ.

ელენე - ბათუმი? ინტურისტი? საღამოები? არ იყო კარგი?

ლუკა - არ ვიცი. (ჩალაგებას განაგრძობს).

ელენე - მორჩი ამ სისულელეს! (ხელს დაუჭერს).

ლუკა - რა გინდა, ელ, გამაგებინე! ხომ გინდა, რომ წავიდე?!

ელენე - შენ როგორ გგონია?

ლუკა - მე მგონია, რომ გინდა და ყველაფერი გააკეთე ამისთვის.

ელენე - შენ თვითონ გინდა?

ლუკა - მაგას რა მნიშვნელობა აქვს?

ელენე - მაინც?

ლუკა - არ ვიცი.

ელენე - მე ვიცი. არ გინდა.

ლუკა- დავუშვათ, არ მინდა. მაგას რა მნიშვნელობა აქვს? შენ ხომ გინდა?

ელენე - შენ როგორ გგონია?

ლუკა - (ეღიმება) თავიდან დავიწყოთ?

ელენე - დავიწყოთ. ყველაფერი თავიდან დავიწყოთ.

ლუკა - დავიწყოთ. ოღონდ, მოდი, ყველაფერი შევცვალოთ.

ელენე - მოდი.... და, საიდან დავიწყოთ?

ლუკა - თავიდან.

ელენე - საწოლიდან?

ლუკა - რა?

ელენე - თავიდან ხომ ყველაფერი საწოლიდან იწყება.

ლუკა - მაშინ, მოდი ჩემთან.

ელენე - სინათლეს ჩავაქრობ.

ლუკას ფიქრის ხმა - მაინც, რა ნიჭიერია. როგორ დაიმახსოვრა ყველაფერი ასე ზუსტად. ეგებ, წაიკითხა ჩემი დაწერილი. არა, როგორ წაიკითხავდა. ეს ხომ მის მოსვლამდე დავწერე. ნამდვილად არ წაუკითხავს. უბრალოდ, ახსოვს. (ფიქრის პარალელურად - ლუკა ხალათის ქამარს შეიხსნის. ელენე ტელევიზორს გამორთავს და სინათლეს აქრობს. სცენაზე სრული სიბნელეა).

ელენე - იცი, მექანიკურად იქით წავედი, საითაც ადრე იდგა ტახტი.

ლუკა - ახლა მექანიკურად მოდი ჩემთან.

ელენე - შენ რომ აღარ გიყვარვარ?

ლუკა - შე სულელო.

ელენე - ხომ ხედავ, რა ცივად მკოცნი.

ლუკა - გაჩუმდი და მომეფერე.

ლუკას ფიქრის ხმა - შეიძლება, ყველაზე კარგი ქალია, ვისთანაც ვყოფილვარ... არ ვიცი. თვითონაც როგორ გაცივდა ჩემდამი. ადრე სხვანაირად მეფერებოდა. ეს, ალბათ, სიყვარული აღარ არის. ალბათ, უფრო ჩვევაა. მოეჩვიეთ ერთმანეთს. ცუდია, როცა სიყვარული ჩვევაში გადადის. საშინელებაა. (ფიქრის ხმას გარინდება მოსდევს). რაც დრო გადის, სულ უფრო და უფრო ესმის საკითხი. ეტყობა, ადამიანები სექსშიც თანდათან იხვეწებიან და ბოლოს ხდებიან ნამდვილი პარტნიორები. მაგრამ, არ ვიცი, რომელი უკეთესია. ალბათ, ეს ის შემთხვევაა, როდესაც ხელოვნება ხდება ხელობა. სიყვარული კი, არ შეიძლება იყოს ჩვეულებრივი. სიყვარული ხომ თავისთავად არაჩვეულებრივია. არასოდეს არ უნდა იცნობდე ადამიანს იმდენად, რომ აღარ გაინტერესებდეს. ჩვენ კი ბოლომდე ვიცნობთ ერთმანეთს. ერთი პერიოდი, როდესაც მიყვარდა, ეტყობა, მაინც არ ვიყავი მარტო. მაშინ ერთად გვიხაროდა, ერთად მოგვწონდა, ერთად გვინდოდა. მაშინ ვიყავით კიდეც ერთად. ორი სიმარტოვე შეერთდა და გაიყარა.

ლუკა - ელ, გძინავს?

ელენე - არა.

ლუკა - ფიქრობ?

ელენე - ჰო.

ლუკა - რაზე?

ელენე - შენზე.

ლუკა - იმაზე ვფიქრობ, როდის წახვედი.

ლუკა - სად?

ელენე - ჩემგან. როდის დავკარგეთ ერთმანეთი.

ლუკა - როდესაც გამოვიცანით ბოლომდე.

ელენე - გამოვიცანით, თუ გავიცანით?

ლუკა - ეგ სულერთია.

ელენე - და, შენ მე მიცნობ?

ლუკა - შენ?

ელენე - მე გიცნობ.

ლუკა - მეც.

ელენე - აღარ გინდა ჩემთან ყოფნა?

ლუკა - შენ აღარ გინდა, ხომ სწორია?

ელენე - შეიძლება. მაგრამ, საბა?

ლუკა - რა საბა?

ელენე - როგორ იქნება საბა, ჩვენ თუ ერთად არ ვიქნებით?

ლუკა - მეც ეგრე გავიზარდე. თანაც, მე საბაზე პატარა ვიყავი, ჩემები რომ დაშორდნენ.

ელენე - მერე, განა ცუდი არ იყო?

ლუკა - არ ვიცი, შეიძლება არც იყო ცუდი. გესმის, არ შეიძლება ორი სიმარტოვის ერთად ყოფნა.

ელენე - რატომ მოხდა ასე?

ლუკა - ალბათ, იმიტომ, რომ ძალიან ერთნაირები ვართ.

ელენე - მართალი ხარ.

ლუკა - კარგი, დავიძინოთ.

ელენე - დავიძინოთ.

ლუკა - ძილი ნებისა.

ელენე - შენ იცი, ეგებ, ისევ ჩემნაირი სიზმარი ნახო...

ლუკა - ხომ ხედავ, სიზმრებსაც კი ერთნაირს ვხედავთ.

ლუკას ფიქრის ხმა - საოცარი რამეა სიზმარი. როგორ დაგვესიზმრა ზუსტად ერთი და იგივე, ეგებ, დღესაც ერთნაირი სიზმარი ვნახოთ.